|  |
| --- |
| Številka: 007-577/2021/20 |
| Ljubljana, 18. 2. 2022 |
| EVA: 2021-2130-0051 |
| **GENERALNI SEKRETARIAT VLADE REPUBLIKE SLOVENIJE****ipp.gsv@gov.si** |
| **ZADEVA: Uredba o spremembah in dopolnitvah Uredbe o načinu ugotavljanja pogojev in meril za dodelitev investicijskih spodbud ter pogojev za strateško investicijo – predlog za obravnavo** |
| **1. Predlog sklepa vlade:** |
| Na podlagi osmega odstavka 4. člena in tretjega odstavka 5. člena ter za izvrševanje 4. člena Zakona o spodbujanju investicij (Uradni list RS, št. 13/18 in 204/21) je Vlada Republike Slovenije na ... seji dne ... sprejela naslednji sklep: Vlada Republike Slovenije je izdala Uredbo o spremembah in dopolnitvah Uredbe o načinu ugotavljanja pogojev in meril za dodelitev investicijskih spodbud ter pogojev za strateško investicijo in jo objavi v Uradnem listu Republike Slovenije.   mag. Janja Garvas Hočevar V. D. GENERALNEGA SEKRETARJAPREJMEJO:* Ministrstvo za gospodarski razvoj in tehnologijo,
* Ministrstvo za finance,
* Služba Vlade RS za zakonodajo,
* Generalni sekretariat Vlade RS,
* Urad Vlade RS za komuniciranje,
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| / |
| **3.a Osebe, odgovorne za strokovno pripravo in usklajenost gradiva:** |
| * Jernej Salecl, generalni direktor Direktorata za internacionalizacijo, podjetništvo in tehnologijo, Ministrstvo za gospodarski razvoj in tehnologijo.
 |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| / |
| **4. Predstavniki vlade, ki bodo sodelovali pri delu državnega zbora:** |
| / |
| **5. Kratek povzetek gradiva:**  Vlada Republike Slovenije je 28. aprila 2021 sprejela nacionalni Načrt za okrevanje in odpornost (NOO), ki je eden od temeljev za uspešno okrevanje in dolgoročni razvoj države po zastoju, ki ga je povzročila pandemija covida-19, ter je podlaga za koriščenje razpoložljivih sredstev mehanizma za okrevanje in odpornost. Evropska komisija je 1. julija 2021 sprejela pozitivno oceno NOO. Naložbe v skupni vrednosti 2,5 milijarde evrov in reforme NOO, ki so pogoj za izplačila teh sredstev mehanizma za okrevanje in odpornost, mora Slovenija ob upoštevanju mejnikov uresničiti do leta 2026.Mejnik za reformo »Produktivnejše gospodarstvo za digitalni in zeleni prehod« je tudi uveljavitev sprememb in dopolnitev Uredbe o načinu ugotavljanja pogojev in meril za dodelitev investicijskih spodbud (izvedbeni predpis) v smeri podrobnejše opredelitve ugotavljanja izpolnjevanja pogojev in meril za ocenjevanje investicij, ki so bili določeni v Zakonu o spremembah in dopolnitvah Zakona o spodbujanju investicij (Uradni list RS, št. 204/21; v nadaljnjem besedilu: ZSInv-A) ter bodo prispevali k zelenemu prehodu, v drugem četrtletju 2022. S sprejemom predloga uredbe bo tako izpolnjen še drugi pomemben mejnik za črpanje sredstev mehanizma za okrevanje in odpornost. Za spodbujanje investicij na podlagi Zakona o spodbujanju investicij (Uradni list RS, št. 13/18 in 204/21; v nadaljnjem besedilu: ZSInv) bo namenjenih 88,5 milijona EUR nepovratnih sredstev, ki se bodo dodeljevala na podlagi javnega razpisa, ki ga bo izvajala javna agencija SPIRIT Slovenija. Dodeljevanje 88,5 milijona EUR nepovratnih sredstev se nanaša na obdobje od leta 2022 do 30. junija 2023, črpanje zadevnih sredstev pa do konca leta 2026. Z zadevnimi sredstvi mehanizma za okrevanje in odpornost bo predvidoma podprtih 59 investicijskih projektov.Kot je določeno v mejniku, je treba podrobneje opredeliti merila za dodelitev nepovratnih sredstev, kot so na primer energetska učinkovitost, snovna učinkovitost, stopnja tehnološke zahtevnosti investicije, dodana vrednost na zaposlenega, družbena odgovornost, vpliv investicije na okolje, prispevek investicije k prehodu v krožno gospodarstvo na osnovi sekundarnih virov, ki povzročajo nižje emisije toplogrednih plinov in omogočajo proizvodnjo z nižjim ogljičnim odtisom, umeščenost na razvrednoteno območje z ustrezno namensko rabo ali v obstoječo obrtno poslovno cono, učinki investicije na skladni regionalni razvoj, vpetost investicije v prostor in pozitiven vpliv na prostorski razvoj samoupravne lokalne skupnosti.Spremembe in dopolnitve Uredbe o načinu ugotavljanja pogojev in meril za dodelitev investicijskih spodbud ter pogojev za strateško investicijo (Uradni list RS, št. 47/18, 191/20 in 36/21) so torej potrebne predvsem z vidika podrobnejše opredelitve pogojev za dodeljevanje spodbud iz sredstev mehanizma za okrevanje in odpornost ter z vidika določitve meril za dodeljevanje spodbud investicijam, ki bodo prispevale k zelenemu prehodu, večji produktivnosti in konkurenčnosti gospodarstva. |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | **DA**/NE |
| b) | usklajenost slovenskega pravnega reda s pravnim redom Evropske unije | DA/**NE** |
| c) | administrativne posledice  | DA/**NE** |
| č) | gospodarstvo, zlasti mala in srednja podjetja ter konkurenčnost podjetijInvesticijske spodbude spodbujajo naložbe gospodarskih družb in s tem pripomorejo k njihovi rasti in razvoju, k ustvarjanju novih delovnih mest ter tudi najmanj k ohranjanju obstoječega števila zaposlenih. Z dodeljevanjem spodbud iz sredstev mehanizma za okrevanje in odpornost bodo podprte tudi vrednostno nižje investicije, kar bo spodbudilo predvsem male in srednje velike gospodarske družbe k novim naložbam, ki so trajnostno naravnane. K temu bo pripomogel tudi pogoj najmanj ohranitve minimalnega števila obstoječih delovnih mest za pridobitev investicijske spodbude, kar bo gospodarske družbe spodbudilo, da tudi v negotovih covid-19 časih investirajo in ohranjajo določeno število zaposlenih. Z ohranitvijo delovnih mest se bo ohranjala delovna aktivnost ter s tem tudi gospodarska aktivnost tako prejemnika investicijske spodbude, njegovih dobaviteljev kot tudi celotnega slovenskega gospodarstva, kar vse skupaj prispeva h konkurenčnosti gospodarstva.  | **DA**/NE |
| d) | okolje, vključno s prostorskimi in varstvenimi vidiki Investicijske spodbude bodo namenjene investicijam, ki bodo prispevale k zelenemu prehodu, saj je večji poudarek pri merilih za dodelitev investicijskih spodbud na okoljskem vidiku investicije, in sicer natančneje na vplivu gospodarske družbe in investicije na okolje, prispevku investicije na področju prehoda na krožno gospodarstvo, vključno s preprečevanjem in nadzorovanjem onesnaževanja, prispevku investicije na področju blažitve podnebnih sprememb ter prispevku gospodarske družbe k okoljski odgovornosti lokalnega okolja in razogljičenja prometnega sektorja. | **DA**/NE |
| e) | socialno področje | DA/**NE** |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | DA/**NE** |
| **7.a Predstavitev ocene finančnih posledic nad 40.000 EUR:** Predlog Uredbe o spremembah in dopolnitvah Uredbe o načinu ugotavljanja pogojev in meril za dodelitev investicijskih spodbud ter pogojev za strateško investicijo z oznako SI-C[C3]-K[C9]-R[RB]-M[127] se v skladu z Izvedbenim sklepom Sveta o odobritvi ocene načrta za okrevanje in odpornost za Slovenijo nanaša na doseganje mejnika: Začetek veljavnosti izvedbenega predpisa Zakona o spodbujanju investicij.S spremembo zakonodaje s področja spodbujanja domačih in tujih investicij podjetij (tj. z že uveljavljenim ZSInv-A ter posledično s predlagano uredbo, ki podrobneje določa način ugotavljanja izpolnjevanja pogojev in meril za dodelitev investicijskih spodbud), ki v okviru NOO spada v 3. razvojno področje: Pametna, trajnostna in vključujoča rast, v komponento 2: Dvig produktivnosti, prijazno poslovno okolje za investitorje (C3 K2) ter reformo: Produktivnejše gospodarstvo za digitalni in zeleni prehod, se bodo investicijske državne spodbude za podjetja osredotočile na doseganje višje dodane vrednosti na zaposlenega, pri čemer poudarek ne bo več na ustvarjanju delovnih mest, temveč na spodbujanju investicij v naprednejšo tehnologijo in v avtomatizacijo poslovnih procesov, kar bo dolgoročno omogočilo višjo produktivnost podjetij, boljše okrevanje, odpornost, rast in konkurenčnost gospodarstva. Cilj te reforme je povečati produktivnost slovenskega gospodarstva s preusmeritvijo meril za javno podporo investicijam z ustvarjanja delovnih mest na visoko produktivne, trajnostne in digitalno usmerjene poslovne modele in investicije.ZSInv-A in uveljavitev predlagane uredbe sta reforma B: Produktivnejše gospodarstvo za digitalni in zeleni prehod (I. KOMPONENTA 9: DVIG PRODUKTIVNOSTI, PRIJAZNO POSLOVNO OKOLJE ZA INVESTITORJE Izvedbenega sklepa Sveta o odobritvi ocene načrta za okrevanje in odpornost za Slovenijo), čemur sledi investicija C: Podpora za dekarbonizacijo, produktivnost in konkurenčnost podjetij. Cilj investicije je podpreti podjetja, ki povečujejo produktivnost. Investicijske spodbude se bodo dodeljevale na podlagi javnega razpisa v skladu s spremenjenim ZSInv na podlagi ZSInv-A in predlagano uredbo. V okviru javnega razpisa bodo lahko podprte tiste investicije, katerih vrednosti bodo znašale od 1 do 12 milijonov EUR v predelovalni dejavnosti, od 0,5 do 3 milijone EUR v storitveni dejavnosti in od 0,5 do 2 milijona EUR v razvojnoraziskovalni dejavnosti, ter ki bodo izpolnjevale poseben sklop meril okoljske uspešnosti, zlasti energetsko in snovno učinkovitost, in bodo skladne s tehničnimi smernicami za uporabo načela, da se ne škoduje bistveno (2021/C58/01).Z izvajanjem javnega razpisa je povezano doseganje dveh mejnikov prej navedenega Izvedbenega sklepa, in sicer:- mejnika 129, ki določa rok 30. junij 2023 za sklenitev pogodb za dodelitev investicijskih spodbud za investicije v opredmetena in neopredmetena osnovna sredstva v proizvodnji, storitveni ter razvojnoraziskovalni dejavnosti v skladu z ZSInv-A in s tehničnimi smernicami za uporabo načela, da se ne škoduje bistveno (2021/C58/01), s seznamom izključenih dejavnosti ter zahtevo po skladnosti z EU in nacionalno okoljsko zakonodajo, ter- cilja 130, ki določa, da bodo investicijski projekti zaključeni do 30. junija 2026 v skladu z zahtevami v okviru mejnika 129. Reforma B: Produktivnejše gospodarstvo za digitalni in zeleni prehod z mejnikom »Začetek veljavnosti sprememb Zakona o spodbujanju investicij z namenom spodbujanja zelenega prehoda« (št. 126 po prilogi k Izvedbenemu sklepu Sveta o odobritvi ocene načrta za okrevanje in odpornost za Slovenijo; v nadaljnjem besedilu: Izvedbeni sklep Sveta) ter z mejnikom »Začetek veljavnosti izvedbenega predpisa Zakona o spodbujanju investicij« (št. 127 po Prilogi k Izvedbenemu sklepu Sveta), ni bila finančno ovrednotena. So pa na podlagi spremembe ZSInv in izvedbenega predpisa predvidene finančne spodbude za investicije podjetij, ki so del nadaljnjih ukrepov znotraj iste komponente iz Izvedbenega sklepa Sveta (88,5 milijona evrov iz naslova ZSInv).Spremenjen ZsInv s predlagano izvedbeno uredbo bo imel finančne posledice za državni proračun, in sicer se bodo iz državnega proračuna izplačevale spodbude v obliki subvencij za investicije, pri čemer so izplačila na podlagi ZSInv v višini 88,5 milijona evrov zagotovljena iz sredstev mehanizma za okrevanje in odpornost.Spremenjen ZSInv s predlagano izvedbeno uredbo se bo v letih 2022 in 2023 izvajal v skladu z načrtovano višino sredstev, namenjenih spodbujanju investicij, zagotovljenih v finančnem načrtu ministrstva, pristojnega za gospodarstvo. Za izvajanje ukrepov (reform in investicij) so na voljo sredstva mehanizma za okrevanje in odpornost; njihova zagotovitev pa je povezana z ustanovitvijo Sklada za NOO (Zakon o izvrševanju proračunov Republike Slovenije za leti 2022 in 2023 (Uradni list RS, št. 187/2021)) ter novimi proračunskimi postavkami. Sredstva za izvajanje spremenjenega ZSInv s predlagano uredbo se zagotavljajo v finančnem načrtu ministrstva, pristojnega za gospodarstvo. Na podlagi ZSInv bodo podprte investicije iz dveh virov sredstev, in sicer:* Investicije, katerih vrednosti bodo znašale od 1 do 12 milijonov EUR v predelovalni dejavnosti, od 0,5 do 3 milijone EUR v storitveni dejavnosti in od 0,5 do 2 milijona EUR v razvojnoraziskovalni dejavnosti, bodo ob izpolnjevanju ostalih pogojev in meril iz ZSInv ter predlagane uredbe podprte na podlagi javnega razpisa samo iz vira sredstev mehanizma za okrevanje in odpornost.

Za dodeljevanje investicijskih spodbud na podlagi spremenjenega ZSInv ter predlagane izvedbene uredbe iz sredstev mehanizma za okrevanje in odpornost je bila odprta nova proračunska postavka 221475 C3K9IC Spodbujanje investicij po ZSInv za pametno, trajnostno in vključujočo rast NOO – MGRT. Na zadevni postavki so predvidene pravice porabe za leto 2022 v višini 7.500.000,00 EUR, za leto 2023 v višini 17.700.000,00 EUR, za leto 2024 v višini 17.700.000,00 EUR, za leto 2025 v višini 15.200.000,00 EUR in za leto 2026 30.400.000,00 EUR.* Investicije, katerih vrednosti bodo presegale 12 milijonov EUR v predelovalni dejavnosti, 3 milijone EUR v storitveni dejavnosti in 2 milijona EUR v razvojnoraziskovalni dejavnosti, bodo ob izpolnjevanju drugih pogojev in meril iz ZSInv ter predlagane uredbe podprte na podlagi neposredne vloge samo iz PP 534310 – Spodbujanje investicije.

Pravice porabe so v Spremembah proračuna RS za leto 2022 in v Sprejetem proračunu RS za leto 2023 načrtovane v finančnem načrtu ministrstva, pristojnega za gospodarstvo, in sicer 25.000.000 EUR za leto 2022 in 25.000.000 EUR za leto 2023 na proračunski postavki 534310 – Spodbujanje investicij.Po izvedeni prerazporeditvi, tj. povečanju pravic porabe v višini 1.570.000,00 EUR, so razpoložljive proste pravice porabe na navedenem evidenčnem projektu 2130-20-0002 v letu 2022 še v višini 10.151.877,76 EUR, v letu 2023 pa v višini 12.294.345,13 EUR.  |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  |  |  |  |  |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| **II. Finančne posledice za državni proračun** |
| **II.a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
| 2130 Ministrstvo za gospodarski razvoj in tehnologijo | 2130-20-0002 – Spodbujanje investicij | 534310 –Spodbujanje investicij | 10.151.877,76 EUR | 12.294.345,14 EUR |
| 1621 URSOO, souporabnik 2130 Ministrstvo za gospodarski razvoj in tehnologijo |  | 221475 –C3K9IC Spodbujanje investicij po ZSInv za pametno, trajnostno in vključujočo rast NOO – MGRT | 7.500.000,00 EUR | 17.700.000,00 EUR |
| **SKUPAJ** | 17.651.877,76 EUR | 29.994.345,14 EUR |
| **II.b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
| **SKUPAJ** |  |  |
| **II.c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
|  |  |  |
| **SKUPAJ** |  |  |
| *Skladno z navodili Ministrstva za finance v medresorskem usklajevanju vire NOO načrtujemo v tabeli II.a. Ministrstvo za gospodarski razvoj in tehnologijo je na Ministrstvo za finance posredovalo vlogo za odprtje novih proračunskih postavk za namen izvajanja ukrepov iz Načrta za okrevanje in odpornost in so bile proračunske postavke odprte. Kot je razvidno iz tabele II.a »Pravice porabe za izvedbo predlaganih rešitev so zagotovljene«, je bila za izvedbo ukrepov C3K9IC – Podpora za dekarbonizacijo, produktivnost in konkurenčnost podjetij odprta nova proračunska postavka, in sicer 221475 – C3K9IC Spodbujanje investicij po ZSInv za pametno, trajnostno in vključujočo rast NOO – MGRT. Konkretni projekti bodo izbrani na podlagi javnega razpisa in jih bo šele takrat mogoče uvrstiti v Načrt razvojnih programov.* |
| **7.b Predstavitev ocene finančnih posledic pod 40.000 EUR:**/ |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | DA/**NE** |
| Gradivo (predpis) je bilo poslano v mnenje: * Skupnosti občin Slovenije SOS: DA/**NE**
* Združenju občin Slovenije ZOS: DA/**NE**
* Združenju mestnih občin Slovenije ZMOS: DA/**NE**

Predlogi in pripombe združenj so bili upoštevani:* v celoti,
* večinoma,
* delno,
* niso bili upoštevani.

Bistveni predlogi in pripombe, ki niso bili upoštevani. |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | **DA/**NE |
|  |
| Datum objave na portalu E-Demokracija: 5. 11. 2021V razpravo, ki je trajala 30 dni, so bili vključeni: Obrtno-podjetniška zbornica Slovenije (OZS)Upoštevani so bili:* v celoti,
* **večinoma**,
* delno,
* niso bili upoštevani.

Bistvena mnenja, predlogi in pripombe, ki niso bili upoštevani in razlogi za neupoštevanje:OZS predlaga, da se v 7.a člen, med prednostne dejavnosti za dodelitev spodbud dodajo še:- lesnopredelovalna panoga,- panoga cestnega transporta.Medtem ko je predlog, da se med prednostne sektorje doda lesnopredelovalna panoga, upoštevan, prav tako to velja za distribucijske storitve, se skladno s 6. točko četrtega odstavka 4. člena ZSInv za prometni sektor in povezano infrastrukturo spodbude v tej dejavnosti ne dodelijo. Ta zakonska določba izhaja iz regionalnih pravil za dodeljevanje državnih pomoči, kot jih določa Uredba 651/2014/EU, skladno s katero je prevozni sektor opredeljen kot izključen iz dodelitve regionalnih državnih pomoči za izvedbo investicij.Strokovna skupina za izvrševanje mehanizma za okrevanje in odpornost pri Evropski komisiji je preučila gradivo z vidika izpolnjevanja zavez Republike Slovenije iz Načrta za okrevanje in odpornost. Njihove pripombe so bile večinoma upoštevane. |
| **10. Pri pripravi gradiva so bile upoštevane zahteve iz Resolucije o normativni dejavnosti:** | DA/**NE** |
| **11. Gradivo je uvrščeno v delovni program vlade:** | DA/**NE** |
|  **Zdravko Počivalšek** **minister** |

Prilogi:

* Priloga 1: Predlog Uredbe o spremembah in dopolnitvah Uredbe o načinu ugotavljanja pogojev in meril za dodelitev investicijskih spodbud ter pogojev za strateško investicijo
* Priloga 2: Obrazložitev

Priloga 1

 **PREDLOG**

**(EVA 2021-2130-0051)**

Na podlagi osmega odstavka 4. člena in tretjega odstavka 5. člena ter za izvrševanje 4. člena Zakona o spodbujanju investicij (Uradni list RS, št. 13/18 in 204/21) Vlada Republike Slovenije izdaja

**U R E D B O**

**o spremembah in dopolnitvah Uredbe o načinu ugotavljanja pogojev in meril za dodelitev investicijskih spodbud ter pogojev za strateško investicijo**

**[1. člen](https://www.uradni-list.si/glasilo-uradni-list-rs/vsebina/2020-01-3349/%22%20%5Cl%20%221.%C2%A0%C4%8Dlen)**

V Uredbi o načinu ugotavljanja pogojev in meril za dodelitev investicijskih spodbud ter pogojev za strateško investicijo (Uradni list RS, št. 47/18, 191/20 in 36/21) se 7. člen spremeni tako, da se glasi:

»7. člen

(dodana vrednost na zaposlenega)

(1) Za namen ugotavljanja izpolnjevanja pogoja, da je dodana vrednost na zaposlenega v gospodarski družbi dve leti po zaključku investicije višja od dodane vrednosti na zaposlenega v gospodarski družbi v poslovnem letu pred letom oddaje vloge, se primerja predvidena dodana vrednost na zaposlenega v gospodarski družbi za drugo poslovno leto, ki sledi letu, ko je investicija zaključena, z doseženo dodano vrednostjo na zaposlenega v gospodarski družbi v poslovnem letu pred letom oddaje vloge.

(2) Za ugotavljanje povišanja dodane vrednosti v gospodarski družbi dve leti po zaključku investicije glede na dodano vrednost na zaposlenega v gospodarski družbi v poslovnem letu pred letom oddaje vloge se primerja dosežena dodana vrednost na zaposlenega v gospodarski družbi za drugo poslovno leto, ki sledi letu, ko je investicija zaključena, z doseženo dodano vrednostjo na zaposlenega v gospodarski družbi v poslovnem letu pred letom oddaje vloge.

(3) Za namen ugotavljanja izpolnjevanja pogoja, da je dodana vrednost na zaposlenega v gospodarski družbi dve leti po zaključku investicije višja od povprečne dodane vrednosti na zaposlenega v dejavnosti v Republiki Sloveniji, v katero se gospodarska družba uvršča, se primerja predvidena dodana vrednost na zaposlenega v gospodarski družbi za drugo poslovno leto, ki sledi letu, ko je investicija zaključena, s povprečno dodano vrednostjo na zaposlenega v dejavnosti v Republiki Sloveniji, v katero se gospodarska družba uvršča, na podlagi zadnjih razpoložljivih podatkov povprečne dodane vrednosti na zaposlenega v dejavnosti na ravni štirimestne številčne šifre klasifikacije gospodarske dejavnosti NACE Revizija 2, kakor je določena v Uredbi (ES) št. 1893/2006 Evropskega parlamenta in Sveta z dne 20. decembra 2006 o uvedbi statistične klasifikacije gospodarskih dejavnosti NACE Revizija 2 in o spremembi Uredbe Sveta (EGS) št. 3037/90 kakor tudi nekaterih uredb ES o posebnih statističnih področjih (UL L št. 393 z dne 30. 12. 2006, str.1), zadnjič spremenjeni z Uredbo (EU) 2019/1243 Evropskega parlamenta in Sveta z dne 20. junija 2019 o prilagoditvi več zakonodajnih aktov, v katerih je določena uporaba regulativnega postopka s pregledom, členoma 290 in 291 Pogodbe o delovanju Evropske unije (UL L št. 198 z dne 25. 7. 2019, str. 241).

(4) Za ugotavljanje višje dodane vrednosti na zaposlenega v gospodarski družbi dve leti po zaključku investicije glede na povprečno dodano vrednost na zaposlenega v dejavnosti v Republiki Sloveniji, v katero se gospodarska družba uvršča, se primerja dosežena dodana vrednost na zaposlenega v gospodarski družbi za drugo poslovno leto, ki sledi letu, ko je investicija zaključena, z zadnjim razpoložljivim podatkom o povprečni dodani vrednosti na zaposlenega v dejavnosti v Republiki Sloveniji, v katero se gospodarska družba uvršča.«.

**[2. člen](https://www.uradni-list.si/glasilo-uradni-list-rs/vsebina/2020-01-3349/%22%20%5Cl%20%221.%C2%A0%C4%8Dlen)**

Za 7. členom se doda nov 7.a člen, ki se glasi:

[»](https://www.uradni-list.si/glasilo-uradni-list-rs/vsebina/2020-01-3349/%22%20%5Cl%20%22%C2%BB11.a%C2%A0%C4%8Dlen)**[7.a člen](https://www.uradni-list.si/glasilo-uradni-list-rs/vsebina/2020-01-3349/%22%20%5Cl%20%22%C2%BB11.a%C2%A0%C4%8Dlen)**

**[(podrobnejša opredelitev pogojev za dodelitev spodbude iz sredstev mehanizma za okrevanje in odpornost)](https://www.uradni-list.si/glasilo-uradni-list-rs/vsebina/2020-01-3349/%22%20%5Cl%20%22%28ohranitev%C2%A0obstoje%C4%8Dih%C2%A0delovnih%C2%A0mest%C2%A0in%C2%A0socialni%C2%A0vidik%C2%A0investicije%29)**

(1) Energetska učinkovitost proizvodnje ali storitve ali procesa je v primeru investicije v širitev zmogljivosti gospodarske družbe ali v bistveno spremembo v celotnem proizvodnem procesu gospodarske družbe izkazana, če se poraba energije pri proizvodnji obstoječega proizvoda ali procesu ali storitvi zmanjša vsaj za 10 %.

(2) Energetska učinkovitost proizvodnje ali storitve ali procesa je v primeru investicije v vzpostavitev nove gospodarske družbe ali v diverzifikacijo proizvodnje gospodarske družbe v nove proizvode, ki niso bili predhodno proizvedeni v gospodarski družbi, izkazana, če je iz investicijske dokumentacije razviden nakup strojev in opreme, ki mora biti skladna z najvišjimi energetskimi standardi oziroma se nanaša na najboljšo razpoložljivo tehnologijo.

(3) Za namen ugotavljanja izpolnjevanja pogoja okoljskega odgovornega ravnanja mora investitor ali prejemnik spodbude predložiti strategijo oziroma akcijski načrt okoljsko odgovornega ravnanja.

(4) Snovna učinkovitost proizvodnje ali storitve ali procesa je v primeru investicije v širitev zmogljivosti gospodarske družbe ali v bistveno spremembo v celotnem proizvodnem procesu gospodarske družbe izkazana, če se poraba materialov oziroma surovin pri proizvodnji obstoječega proizvoda ali procesu ali storitvi zmanjša vsaj za 10 %.

(5) Snovna učinkovitost proizvodnje ali storitve ali procesa je v primeru investicije v vzpostavitev nove gospodarske družbe ali v diverzifikacijo proizvodnje gospodarske družbe v nove proizvode, ki niso bili predhodno proizvedeni v gospodarski družbi, izkazana, če je iz investicijske dokumentacije razviden nakup strojev in opreme, ki so skladni z najboljšo razpoložljivo tehnologijo.

(6) Za namen ugotavljanja izpolnjevanja pogoja ocenjenih točk iz naslova meril, ki prispevajo k zelenemu prehodu, se upošteva vsota ocenjenih točk pri merilih, po katerih se presoja okoljski vidik investicije iz tretjega odstavka 8. člena te uredbe.

(7) Šteje se, da je investicija izvedena v skladu z načelom, da se ne škoduje bistveno, če se ta ne nanaša na gospodarsko dejavnost, ki škoduje enemu izmed šestih okoljskih ciljev, na podlagi Obvestila Komisije Tehnične smernice za uporabo »načela, da se ne škoduje bistveno« v skladu z Uredbo o vzpostavitvi mehanizma za okrevanje in odpornost (UL C št. 58 z dne 18. 2. 2021, str. 1). Za investicijo in dejavnost, na katero se investicija nanaša, se šteje:

1. da bistveno škoduje blažitvi podnebnih sprememb, kadar vodi do znatnih emisij toplogrednih plinov;

2. da bistveno škoduje prilagajanju podnebnim spremembam, kadar vodi do povečanega škodljivega vpliva na podnebje (na sedanje in pričakovano stanje);

3. da bistveno škoduje trajnostni rabi in varstvu vodnih in morskih virov, kadar škoduje dobremu stanju ali dobremu ekološkemu potencialu vodnih teles, vključno s površinskimi in podzemnimi vodami, ali dobremu okoljskemu stanju morskih voda;

4. da bistveno škoduje krožnemu gospodarstvu (vključno s preprečevanjem odpadkov in recikliranjem), kadar vodi do znatne neučinkovitosti pri uporabi materialov ali neposredne ali posredne rabe naravnih virov ali do znatnega povečanja nastajanja, sežiganja ali odlaganja odpadkov ali kadar lahko dolgoročno odlaganje odpadkov bistveno in dolgoročno škoduje okolju;

5. da bistveno škoduje preprečevanju in nadzorovanju onesnaževanja, kadar vodi do znatnega povečanja emisij onesnaževal v zrak, vodo ali zemljo;

6. da bistveno škoduje varstvu in obnovi biotske raznovrstnosti in ekosistemov, kadar je bistveno škodljiva za dobro stanje in odpornost ekosistemov ali škodljiva za stanje ohranjenosti habitatov in vrst, vključno s tistimi, ki so v interesu Evropske unije.«.

**[3. člen](https://www.uradni-list.si/glasilo-uradni-list-rs/vsebina/2020-01-3349/%22%20%5Cl%20%221.%C2%A0%C4%8Dlen)**

8. člen se spremeni tako, da se glasi:

»8. člen

(vpliv investicije na regijo)

 (1) Investicija ima pozitiven vpliv na regijo, v kateri bo izvedena, iz ekonomskega, okoljskega, prostorskega in socialnega vidika, če seštevek točk pri posameznem vidiku investicije pomeni najmanj 10 odstotkov vseh točk posameznega vidika investicije.

 (2) Ekonomski vidik investicije se presoja glede na:

* prednostna področja,
* stopnjo tehnološke zahtevnosti investicije.

 (3) Okoljski vidik investicije se presoja glede na:

* vpliv gospodarske družbe in investicije na okolje,
* prispevek investicije na področju prehoda na krožno gospodarstvo, vključno s preprečevanjem in nadzorovanjem onesnaževanja,
* prispevek investicije na področju blažitve podnebnih sprememb,
* prispevek gospodarske družbe k okoljski odgovornosti lokalnega okolja in razogljičenju prometnega sektorja.

 (4) Prostorski vidik investicije se presoja glede na:

* skladnost načrtovane investicije z namensko rabo prostora, določeno v prostorskih aktih,
* učinke investicije na skladen regionalni razvoj.

 (5) Socialni vidik investicije se presoja glede na:

* prispevek gospodarske družbe k digitalni preobrazbi,
* sodelovanje gospodarske družbe z lokalnim okoljem ali širšo skupnostjo.«.

**4. člen**

Za 9. členom se doda nov 9.a člen, ki se glasi:

[»](https://www.uradni-list.si/glasilo-uradni-list-rs/vsebina/2020-01-3349/%22%20%5Cl%20%22%C2%BB11.a%C2%A0%C4%8Dlen)**[9.a člen](https://www.uradni-list.si/glasilo-uradni-list-rs/vsebina/2020-01-3349/%22%20%5Cl%20%22%C2%BB11.a%C2%A0%C4%8Dlen)**

**[(merilo prednostna področja)](https://www.uradni-list.si/glasilo-uradni-list-rs/vsebina/2020-01-3349/%22%20%5Cl%20%22%28ohranitev%C2%A0obstoje%C4%8Dih%C2%A0delovnih%C2%A0mest%C2%A0in%C2%A0socialni%C2%A0vidik%C2%A0investicije%29)**

(1) V skladu z načrtom za okrevanje in odpornost se med prednostna področja uvrščajo naslednji sektorji:

* napredna avtomobilska industrija in mobilnost,
* proizvodnja strojev in izdelkov iz kovin,
* sektor hrane in pijače,
* sektor informacijske in komunikacijske tehnologije,
* proizvodnja električne opreme in
* farmacevtska industrija in proizvodnja medicinske opreme.

(2) Za namene te uredbe se med prednostna področja štejejo tudi prebojna področja oziroma blago in storitve, kot jih določa program, ki ureja spodbujanje investicij in internacionalizacije slovenskega gospodarstva.«.

**[5. člen](https://www.uradni-list.si/glasilo-uradni-list-rs/vsebina/2020-01-3349/%22%20%5Cl%20%221.%C2%A0%C4%8Dlen)**

V 10. členu se prvi odstavek spremeni tako, da se glasi:

»(1) Pri odločanju o dodelitvi in višini spodbude se merila za dodelitev spodbud ovrednotijo na naslednji način:

|  |  |  |
| --- | --- | --- |
|  | Merilo | Najvišje možno število točk |
| 1. | Prednostna področja  | 6 |
| 2. | Stopnja tehnološke zahtevnosti investicije | 10 |
| 3. | Vpliv gospodarske družbe in investicije na okolje  | 15 |
| 4. | Prispevek investicije na področju prehoda na krožno gospodarstvo, vključno s preprečevanjem in nadzorovanjem onesnaževanja  | 13 |
| 5. | Prispevek investicije na področju blažitve podnebnih sprememb | 13 |
| 6. | Prispevek gospodarske družbe k okoljski odgovornosti lokalnega okolja in razogljičenju prometnega sektorja | 9 |
| 7. | Skladnost načrtovane investicije z namensko rabo prostora, določeno v prostorskih aktih  | 10 |
| 8. | Učinki investicije na skladen regionalni razvoj  | 8 |
| 9. | Prispevek gospodarske družbe k digitalni preobrazbi | 10 |
| 10. | Sodelovanje gospodarske družbe z lokalnim okoljem ali širšo skupnostjo  | 6 |
|  | **SKUPAJ** | **100** |
| DODATNO MERILO:Umeščenost investicije na obmejno problemsko območje ali na območje občine, ki spada v okvir parkovnih občin Triglavskega narodnega parka | 10 |

«.

Za drugim odstavkom se doda nov tretji odstavek, ki se glasi:

»(3) Dodatnih 10 točk se dodeli vsoti ocenjenih točk pri merilih od 1 do 10 iz tabele iz prvega odstavka tega člena, če bo investicija izvedena na obmejno problemskem območju ali na območju občine, ki spada v okvir parkovnih občin Triglavskega narodnega parka.«.

V dosedanjem tretjem odstavku, ki postane četrti odstavek, se za besedilom »v 11. členu« doda besedilo »ali v prvem odstavku 11.d člena«.

Dosedanji četrti odstavek, ki postane peti odstavek, se spremeni tako, da se glasi:

»(5) Če je investicija pri merilih od 1 do 10 iz tabele iz prvega odstavka tega člena, pri čemer se dodatno merilo ne upošteva, ocenjena z manj kot 50 točkami, se vloga zavrne.«.

Za petim odstavkom se doda nov šesti odstavek, ki se glasi:

»(6) Če vsota ocenjenih točk pri merilih od 3 do 6 iz tabele iz prvega odstavka tega člena predstavlja najmanj 40 % vsote ocenjenih točk pri merilih od 1 do 10 iz tabele iz prvega odstavka tega člena, pri čemer se dodatno merilo ne upošteva, se šteje, da investicija dosega najmanj 40 % točk iz naslova meril, ki prispevajo k zelenemu prehodu.«.

**6. člen**

11. člen se spremeni tako, da se glasi:

[»](https://www.uradni-list.si/glasilo-uradni-list-rs/vsebina/2020-01-3349/%22%20%5Cl%20%22%C2%BB11.a%C2%A0%C4%8Dlen)**[11. člen](https://www.uradni-list.si/glasilo-uradni-list-rs/vsebina/2020-01-3349/%22%20%5Cl%20%22%C2%BB11.a%C2%A0%C4%8Dlen)**

**[(višina spodbude)](https://www.uradni-list.si/glasilo-uradni-list-rs/vsebina/2020-01-3349/%22%20%5Cl%20%22%28ohranitev%C2%A0obstoje%C4%8Dih%C2%A0delovnih%C2%A0mest%C2%A0in%C2%A0socialni%C2%A0vidik%C2%A0investicije%29)**

(1) Največja intenzivnost pomoči, izražena v bruto ekvivalentu nepovratnih sredstev, ne sme preseči največje intenzivnosti pomoči, določene z uredbo, ki ureja karto regionalne pomoči, oziroma največje intenzivnosti pomoči, določene za pomoč za naložbe za mala in srednje velika podjetja (v nadaljnjem besedilu: MSP) v skladu z Uredbo Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 187 z dne 26. 6. 2014, str. 1), zadnjič spremenjeno z Uredbo Komisije EU št. 2021/1237 z dne 23. julija 2021 o spremembi Uredbe (EU) št. 651/2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 270 z dne 29. 7. 2021, str. 39, v nadaljnjem besedilu: Uredba 651/2014/EU).

(2) Če upravičeni stroški investicije presegajo 50.000.000 eurov, se šteje, da gre za velik investicijski projekt.

(3) Vrednost upravičenih stroškov za velik investicijski projekt iz prejšnjega odstavka mora biti izračunana na podlagi cen in menjalnih tečajev na dan dodelitve spodbude ali pri velikih investicijskih projektih, pri katerih je potrebna posamična priglasitev, na podlagi cen in menjalnih tečajev na dan priglasitve.

(4) Če gre za velik investicijski projekt iz drugega odstavka tega člena, se dovoljena višina pomoči izračuna kot prilagojen znesek pomoči po naslednji enačbi:

najvišji znesek pomoči = R x (50.000.000 eurov + 0,5 x B + 0 x C),

pri čemer je:

- R: največja intenzivnost pomoči, ki velja na upravičenem območju v skladu z uredbo, ki ureja karto regionalne pomoči, brez povečane intenzivnosti pomoči za MSP,

- B: del upravičenih stroškov med 50.000.000 eurov in 100.000.000 eurov in

- C: del upravičenih stroškov nad 100.000.000 eurov.

(5) Če višina pomoči presega najvišji prilagojeni znesek pomoči iz prejšnjega odstavka in upravičeni stroški investicije presegajo 100.000.000 eurov, je potrebna predhodna individualna priglasitev spodbude pri Evropski komisiji.

(6) Vsaka investicija, ki jo je začela ista gospodarska družba (na ravni skupine) v treh letih od datuma začetka izvajanja investicije pri drugi investiciji, ki prejema državno pomoč, v isti regiji na ravni 3 standardne klasifikacije teritorialnih enot, je del enotne investicije.

(7) Investitor ali prejemnik spodbude morata iz lastnih virov ali z zunanjim financiranjem v obliki, ki ni povezana z javnimi sredstvi, zagotoviti sredstva v višini najmanj 25 odstotkov upravičenih stroškov investicije.

(8) Pri dodelitvi spodbud, za katere veljajo pravila o državnih pomočeh, veljajo zgornje meje državne pomoči in pragovi za priglasitev ne glede na to, iz katerih javnih sredstev je državna pomoč dodeljena in ali je državna pomoč dodeljena v okviru več shem ali individualnih državnih pomoči hkrati za dejavnost, investicijo ali gospodarsko družbo. Državna pomoč za iste upravičene stroške se lahko kumulira le, če se s tako kumulacijo ne preseže največja intenzivnost državne pomoči ali najvišji znesek državne pomoči v skladu s to uredbo.

(9) Dodelitev spodbud se ne sme združevati s pomočjo de minimis za iste upravičene stroške, če bi bile s tem presežene dovoljene meje intenzivnosti državnih pomoči.«.

**7. člen**

Za 11.c členom se doda nov 11.d člen, ki se glasi:

»**11.d člen**

**(pomoči za naložbe za MSP)**

(1) Najvišji znesek pomoči za naložbe MSP lahko znaša največ 20 % vrednosti upravičenih stroškov v primeru malih podjetij in največ 10 % vrednosti upravičenih stroškov v primeru srednjih podjetij.

(2) Če višina pomoči za naložbe MSP presega 7.500.000 eurov na podjetje in investicijo, je potrebna predhodna individualna priglasitev spodbude pri Evropski komisiji.

(3) Pri ugotavljanju, ali se spoštuje prag za priglasitev, določen v prejšnjem odstavku, in pri ugotavljanju največje intenzivnosti pomoči, določene v prvem odstavku tega člena, se upošteva skupni znesek pomoči za investicijo ali podjetje, ki prejema pomoč.«.

**[8. člen](https://www.uradni-list.si/glasilo-uradni-list-rs/vsebina/2021-01-0727/%22%20%5Cl%20%223.%C2%A0%C4%8Dlen)**

Priloga Merila za dodelitev spodbud se nadomesti z novo Prilogo Merila za dodelitev spodbud, ki je kot Priloga sestavni del te uredbe.

**[KONČNA DOLOČBA](https://www.uradni-list.si/glasilo-uradni-list-rs/vsebina/2020-01-3349/%22%20%5Cl%20%22PREHODNI%C2%A0IN%C2%A0KON%C4%8CNA%C2%A0DOLO%C4%8CBA)**

**[9. člen](https://www.uradni-list.si/glasilo-uradni-list-rs/vsebina/2020-01-3349/%22%20%5Cl%20%223.%C2%A0%C4%8Dlen)**

**[(začetek veljavnosti)](https://www.uradni-list.si/glasilo-uradni-list-rs/vsebina/2020-01-3349/%22%20%5Cl%20%223.%C2%A0%C4%8Dlen)**

Ta uredba začne veljati naslednji dan po objavi v Uradnem listu Republike Slovenije.

Št.

Ljubljana, dne

EVA 2021-2130-0051

Vlada Republike Slovenije

Janez Janša

 predsednik

»Priloga

**MERILA ZA DODELITEV SPODBUD**

**1 Prednostna področja**

*Pri tem merilu se upošteva eno podmerilo (največje možno število točk je 6 točk).*

|  |  |
| --- | --- |
| Investicija se uvršča v prednostna področja glede na 9.a člen uredbe.  | 6 točk |
| Investicija se ne uvršča v prednostna področja glede na 9.a člen uredbe. | 0 točk |

**2 Stopnja tehnološke zahtevnosti investicije**

*Pri tem merilu se upošteva eno podmerilo (največje možno število točk je 10 točk).*

|  |  |
| --- | --- |
| Investicija se uvršča v dejavnost z visoko intenzivnostjo raziskav in razvoja. | 10 točk |
| Investicija se uvršča v dejavnost s srednje visoko intenzivnostjo raziskav in razvoja. | 8 točk |
| Investicija se uvršča v dejavnost s srednjo intenzivnostjo raziskav in razvoja.  | 6 točk |
| Investicija se uvršča v dejavnost s srednje nizko intenzivnostjo raziskav in razvoja. | 4 točke |
| Investicija se uvršča v dejavnost z nizko intenzivnostjo raziskav in razvoja. | 2 točki |

**3 Vpliv gospodarske družbe in investicije na okolje**

*Pri tem merilu se upošteva eno podmerilo (največje možno število točk je 15 točk).*

|  |  |
| --- | --- |
| Gospodarska družba ima pridobljen okoljski certifikat ali registracijo oziroma bo v dveh letih po zaključku investicije pridobila certifikat oziroma registracijo: - certifikat za izpolnjevanje standarda ISO 14001- dokazilo o registraciji organizacije v sistem Emas. | 15 točk |
| V gospodarski družbi je bila za izdelek, proces ali storitev, ki bo rezultat investicije, narejena analiza LCA (Life Cycle Assessment – celostno vrednotenje okoljskih vplivov), ki za izdelek, proces ali storitev izkazuje manjši okoljski vpliv od vpliva ob oddaji vloge oziroma primerjalno glede na vpliv sorodnega izdelka, procesa ali storitve na trgu.  | 11 točk |
| Gospodarska družba bo v šestih mesecih po zaključku investicije za izdelek, ki je rezultat investicije, ali za drug izdelek, s katerim je storitev ali proces, ki je rezultat investicije, povezan, in je vključen v sistem podeljevanja okoljskih znakov, pridobila okoljski znak tipa I (v skladu s SIST EN ISO 14024).  | 7 točk |

**4 Prispevek investicije na področju prehoda na krožno gospodarstvo, vključno s preprečevanjem in nadzorovanjem onesnaževanja**

*Pri tem merilu se upošteva eno podmerilo (največje možno število točk je 13 točk). Podpodročja področja prehoda na krožno gospodarstvo, vključno s preprečevanjem in nadzorovanjem onesnaževanja, so navedena pod tabelo.*

|  |  |
| --- | --- |
| Izkazan je prispevek investicije na treh ali več podpodročjih prehoda na krožno gospodarstvo, vključno s preprečevanjem in nadzorovanjem onesnaževanja zraka, vode in tal | 13 točk |
| Izkazan je prispevek investicije na enem ali dveh podpodročjih prehoda na krožno gospodarstvo, vključno s preprečevanjem in nadzorovanjem onesnaževanja zraka, vode in tal | 7 točk |
| Vplivi in učinki investicije na področju prehoda na krožno gospodarstvo, vključno s preprečevanjem in nadzorovanjem onesnaževanja zraka, vode in tal, niso izkazani  | 0 točk |

Področje PREHODA NA KROŽNO GOSPODARSTVO, VKLJUČNO S PREPREČEVANJEM IN NADZOROVANJEM ONESNAŽEVANJA se deli na naslednja podpodročja:

a) učinkovitejša raba naravnih virov, vključno s trajnostnim virom biomase in drugih surovin, tudi z:

- zmanjšanjem uporabe primarnih surovin ali povečanjem uporabe stranskih proizvodov in sekundarnih surovin, ali

- ukrepi za učinkovito rabo virov (razen za energetsko učinkovitost),

- bolj učinkovitim ravnanjem s tlemi, vključno z omejevanjem poseganja na kmetijska in gozdna tla ter prekrivanja tal z nepropustnimi materiali;

b) povečana trajnost, podaljšana uporaba izdelkov, popravljivost, nadgradljivost, možnost spremembe namena, možnost ponovne uporabe proizvodov;

c) povečana možnost recikliranja izdelkov, vključno z možnostjo recikliranja posameznih materialov, ki jih vsebujejo ti izdelki, med drugim z nadomestitvijo ali zmanjšano uporabo materialov, ki jih ni mogoče reciklirati;

d) bistveno zmanjšana vsebnost nevarnih snovi in njihova nadomestitev v materialih in proizvodih skozi njihovo celotno življenjsko dobo, tudi z zamenjavo takih snovi z varnejšimi alternativami in zagotavljanjem sledljivosti;

e) preprečevanje ali zmanjšanje nastajanja odpadkov;

f) ponovna uporaba in recikliranje, pri čemer se zagotovi, da se predelani materiali reciklirajo kot visokokakovostne sekundarne surovine v proizvodnji, s čimer se prepreči zmanjšanje kakovosti materiala pri recikliranju;

g) preprečevanje ali zmanjševanje emisij onesnaževal, razen toplogrednih plinov, v zrak, vodo ali tla;

h) čiščenje komunalnih, industrijskih ali padavinskih odpadnih voda ali mešanice odpadnih voda za ponovno uporabe očiščene vode;

i) sprememba poslovnega modela s ponujanjem storitev namesto proizvoda.

Pri ocenjevanju se upošteva tudi posredni prispevek izdelka, storitve ali procesa kot rezultata investicije (prek drugega izdelka, storitve ali procesa) h kateremu koli navedenemu podpodročju.

**5 Prispevek investicije na področju blažitve podnebnih sprememb**

*Pri tem merilu se upošteva eno podmerilo (največje možno število točk je 13 točk). Podpodročja področja blažitve podnebnih sprememb so navedena pod tabelo.*

|  |  |
| --- | --- |
| Izkazan je prispevek investicije na treh ali več podpodročjih blažitve podnebnih sprememb. | 13 točk |
| Izkazan je prispevek investicije na enem ali dveh podpodročjih blažitve podnebnih sprememb. | 7 točk |
| Vplivi in učinki investicije na področju blažitve podnebnih sprememb niso izkazani. | 0 točk |

Področje BLAŽITVE PODNEBNIH SPREMEMB se deli na naslednja podpodročja:

a) ustvarjanje, prenašanje, shranjevanje, distribucija ali uporaba energije iz obnovljivih virov (kar zajema energijo iz obnovljivih nefosilnih virov, na primer vetrno, sončno (sončni toplotni in sončni fotovoltaični viri) in geotermalno energijo, energijo okolice, energijo plimovanja, valovanja in drugo energijo oceanov, vodno energijo, ter energijo iz biomase, deponijskega plina, plina, pridobljenega z napravami za čiščenje odplak, in bioplina), vključno z uporabo inovativne tehnologije, s katero bi bilo v prihodnje mogoče doseči znatne prihranke, ali s potrebno okrepitvijo ali razširitvijo omrežja;

b) izboljšanje energetske učinkovitosti in zmanjšanje izpustov toplogrednih plinov;

c) povečanje čiste ali podnebno nevtralne mobilnosti;

d) intenzivnejša uporaba tehnologij za okoljsko varno zajemanje in uporabo ogljika ter tehnologij za zajemanje in shranjevanje ogljika, ki zagotavljajo neto zmanjšanje emisij toplogrednih plinov;

e) proizvodnja čistih in učinkovitih goriv iz obnovljivih ali ogljično nevtralnih virov.

Pri ocenjevanju se upošteva tudi posredni prispevek izdelka, storitve ali procesa kot rezultata investicije (prek drugega izdelka, storitve ali procesa) h kateremu koli navedenemu podpodročju.

**6 Prispevek gospodarske družbe k okoljski odgovornosti lokalnega okolja in razogljičenju prometnega sektorja**

*Pri tem merilu se upoštevajo vsa podmerila (največja možna vsota točk je 9 točk).*

|  |  |
| --- | --- |
| Gospodarska družba spodbuja oziroma bo v obdobju izvajanja in ohranjanja investicije spodbujala zaposlene k uporabi prevozov z nižjim ogljičnim odtisom (pomoč pri organizaciji skupnih prevozov, izgradnja kolesarnic s priključki za polnjenje e-koles, razpolaganje z električnimi kolesi (e-kolesa) za službeno uporabo ali javno izposojo (na podlagi koncesijske pogodbe oz. javno zasebnega partnerstva)). | 2 točki |
| Za gospodarsko družbo ni izkazano spodbujanje zaposlenih k uporabi prevozov z nižjim ogljičnim odtisom (pomoč pri organizaciji skupnih prevozov, izgradnja kolesarnic s priključki za polnjenje e-koles, razpolaganje z električnimi kolesi (e-kolesa) za službeno uporabo ali javno izposojo (na podlagi koncesijske pogodbe oz. javno zasebnega partnerstva)) oziroma spodbujanje zaposlenih k uporabi prevozov z nižjim ogljičnim odtisom v obdobju izvajanja in ohranjanja investicije ne izhaja iz predloženega investicijskega programa. | 0 točk |
| Gospodarska družba ima oziroma bo v obdobju izvajanja in ohranjanja investicije imela polnilnice za električna vozila, vodikove polnilnice, ki se nahajajo oziroma se bodo nahajale v bližini lokacije gospodarske družbe in so oziroma bodo namenjene polnjenju vozil za zaposlene oziroma javno uporabo.  | 2 točki |
| Za gospodarsko družbo ni izkazano, da ima oziroma bo imela polnilnice v obdobju izvajanja in ohranjanja investicije za električna vozila, ki se nahajajo oziroma se bodo nahajale v bližini lokacije gospodarske družbe in so oziroma bodo namenjene polnjenju vozil za zaposlene oziroma javno uporabo. | 0 točk |
| Gospodarska družba ima oziroma bo v obdobju izvajanja in ohranjanja investicije imela logistiko produktov oziroma storitev gospodarske družbe, organizirano na način, da prispeva oziroma bo prispevala k čisti in trajnostni mobilnosti oziroma razogljičenju prometnega sektorja. | 2 točki |
| Za gospodarsko družbo ni izkazano, da ima oziroma da bo v obdobju izvajanja in ohranjanja investicije imela logistiko produktov oziroma storitev gospodarske družbe organizirano na način, da bi prispevala k čisti in trajnostni mobilnosti oziroma razogljičenju prometnega sektorja. | 0 točk |
| Gospodarska družba spodbuja oziroma bo v obdobju izvajanja in ohranjanja investicije spodbujala k okoljsko prijaznejši skrbi za okolico (zmanjševanje oziroma opuščanje košnje zelenic, postavitev hotelov za žuželke, postavitev čebelnjaka v bližini družbe, pogozdovanje, lokalno pridelana hrana itd.). | 1 točka |
| Za gospodarsko družbo ni izkazano, da spodbuja oziroma da bo v obdobju izvajanja in ohranjanja investicije spodbujala k okoljsko prijaznejši skrbi za okolico (zmanjševanje oziroma opuščanje košnje zelenic, postavitev hotelov za žuželke, postavitev čebelnjaka v bližini družbe, pogozdovanje, lokalno pridelana hrana itd.).  | 0 točk |
| Gospodarska družba izobražuje zaposlene ali njihove družinske člane ter se povezuje z lokalnimi ustanovami oziroma bo v obdobju izvajanja in ohranjanja investicije izobraževala zaposlene in njihove družinske člane ter se povezovala z lokalnimi ustanovami na področju okolju bolj prijaznega delovanja v vsakdanjem življenju. | 1 točka |
| Za gospodarsko družbo ni izkazano, da izobražuje oziroma da bo izobraževala zaposlene ali njihove družinske člane ter da se povezuje oziroma se bo v obdobju izvajanja in ohranjanja investicije povezovala z lokalnimi ustanovami na področju okolju bolj prijaznega delovanja v vsakdanjem življenju. | 0 točk |
| Gospodarska družba najema oziroma bo v obdobju izvajanja in ohranjanja investicije najemala »zelene poklice« za zniževanje ogljičnega odtisa podjetja. | 1 točka |
| Za gospodarsko družbo ni izkazano, da najema oziroma da bo najemala v obdobju izvajanja in ohranjanja investicije »zelene poklice« za zniževanje ogljičnega odtisa podjetja. | 0 točk |
| SKUPAJ TOČK*(vsota točk)* | \_\_ točk |

**7 Skladnost načrtovane investicije z namensko rabo prostora, določeno v prostorskih aktih**

*Pri tem merilu se upošteva eno podmerilo (največje možno število točk je 10 točk).*

|  |  |  |  |
| --- | --- | --- | --- |
|

|  |  |
| --- | --- |
| Investicija bo umeščena na razvrednoteno območje z ustrezno namensko rabo prostora, določeno v izvedbenih prostorskih aktih, in bo prispevala k sanaciji.  |   |

 | 10 točk |
| Investicija bo umeščena v obstoječo obrtno-poslovno cono z ustrezno namensko rabo prostora, določeno v izvedbenih prostorskih aktih. | 7 točk |
| Investicija bo umeščena na območje z ustrezno namensko rabo prostora, določeno v izvedbenih prostorskih aktih. | 4 točke |

**8 Učinki investicije na skladen regionalni razvoj**

*Pri tem merilu se upošteva eno podmerilo (največje možno število točk je 8 točk).*

|  |  |
| --- | --- |
| Regije, v katerih je indeks razvojne ogroženosti 120 in več *(Pomurska, 172,5, Primorsko-notranjska, 138,3, Podravska, 133,4, Zasavska, 132,3, Koroška, 127,7, Posavska, 121,8)* | 8 točk |
| Regije, v katerih je indeks razvojne ogroženosti od 100 do 119*(Goriška, 117,1, Savinjska, 109,3, Obalno-kraška, 103,2)* | 7 točk |
| Regije, v katerih je indeks razvojne ogroženosti od 80 do 99*(Jugovzhodna Slovenija, 93,0, Gorenjska, 85,3)*  | 6 točk |
| Regije, v katerih je indeks razvojne ogroženosti 79 in manj*(Osrednjeslovenska, 49,6)* | 5 točk |

**9 Prispevek gospodarske družbe k digitalni preobrazbi**

*Pri tem merilu se upoštevajo vsa podmerila (največja možna vsota točk je 10 točk).*

|  |  |
| --- | --- |
| Gospodarska družba ima digitalno strategijo za preoblikovanje poslovanja podjetja in jo je predložila kot dokazilo. | 1 točka |
| Gospodarska družba nima digitalne strategije za preoblikovanje poslovanja podjetja. | 0 točk |
| Dostop do interneta za službene namene ima več kot polovica zaposlenih in samozaposlenih v gospodarski družbi oziroma vsaj 30 % zaposlenim in samozaposlenim je bila dodeljena prenosna naprava z dostopom do interneta za delo od doma. | 1 točka |
| Dostop do interneta za službene namene ima manj kot polovica zaposlenih in samozaposlenih v gospodarski družbi oziroma je bila manj kot 30 % zaposlenim in samozaposlenim dodeljena prenosna naprava z dostopom do interneta za delo od doma. | 0 točk |
| Gospodarska družba ima spletno stran ali uporablja dva ali več družbenih medijev (ima profil), uporablja družabna omrežja (npr. Facebook, LinkedIn), spletne strani za delitev multimedijskih vsebin (npr. Instagram, YouTube), ima svoj blog ali uporablja mikroblog (npr. Twitter); uporablja orodja za izmenjavo znanj, ki temeljijo na Wiki. | 1 točka |
| Gospodarska družba nima spletne strani ali uporablja manj kot dva družbena medija (ima profil), uporablja družabna omrežja (npr. Facebook, LinkedIn), spletne strani za delitev multimedijskih vsebin (npr. Instagram, YouTube), ima svoj blog ali uporablja mikroblog (npr. Twitter); uporablja orodja za izmenjavo znanj, ki temeljijo na Wiki. | 0 točk |
| Gospodarska družba najema storitve računalništva v oblaku, npr. e-pošto, storitve za shranjevanje datotek, računalniške zmogljivosti za poganjanje programske opreme podjetja (npr. virtualnih procesorjev ali pomnilnikov), oziroma za iste namene uporablja lokalne strežnike. | 1 točka |
| Gospodarska družba ne najema storitev računalništva v oblaku, npr. e-pošte, storitev za shranjevanje datotek, računalniških zmogljivosti za poganjanje programske opreme gospodarske družbe (npr. virtualnih procesorjev ali pomnilnikov), oziroma za iste namene ne uporablja lokalnih strežnikov. | 0 točk |
| Gospodarska družba uporablja naprednejše digitalne tehnologije: umetno inteligenco (npr. tehnologije za prepoznavanje predmetov ali oseb (npr. računalniški vid, strojni vid), ki na podlagi slike prepoznajo izdelek, prstni odtis, obraz, objekt) ali internet stvari (komunikacija med pametnimi napravami ali sistemi, npr. za zagotavljanje varnosti prostorov, upravljanje uporabe energije, upravljanje logistike), ali najema srednje ali naprednejše storitve računalništva v oblaku, npr. najem varnostne programske opreme kot storitev računalništva v oblaku, najem storitev gostovanja baze podjetja, najem finančno-računovodske programske opreme. | 1 točka |
| Gospodarska družba ne uporablja naprednejših digitalnih tehnologij: umetne inteligence (npr. tehnologije za prepoznavanje predmetov ali oseb (npr. računalniški vid, strojni vid), ki na podlagi slike prepoznajo izdelek, prstni odtis, obraz, objekt) ali interneta stvari (komunikacija med pametnimi napravami ali sistemi, npr. za zagotavljanje varnosti prostorov, upravljanje uporabe energije, upravljanje logistike), oziroma ne najema srednjih ali naprednejših storitev računalništva v oblaku, npr. najem varnostne programske opreme kot storitev računalništva v oblaku, najem storitev gostovanja baze podjetja, najem finančno-računovodske programske opreme. | 0 točk |
| Gospodarska družba uporablja programsko rešitev ERP (Enterprise Resource Planning), celovito programsko rešitev, ki omogoča celovito vodenje gospodarske družbe, ali programsko rešitev za upravljanje odnosov s strankami (CRM) (Customer Relationship Management), ki omogoča vodenje ključnih informacij o strankah, ali programsko rešitev za upravljanje človeških virov (HRM), ali programsko rešitev za brezpapirno poslovanje (npr. dokumentarni sistem). | 1 točka |
| Gospodarska družba ne uporablja programske rešitve ERP (Enterprise Resource Planning), celovite programske rešitve, ki omogoča celovito vodenje gospodarske družbe, ali programske rešitve za upravljanje odnosov s strankami (CRM) (Customer Relationship Management), ki omogoča vodenje ključnih informacij o strankah, ali programske rešitve za upravljanje človeških virov (HRM), ali programske rešitve za brezpapirno poslovanje (npr. dokumentarni sistem). | 0 točk |
| Gospodarska družba je več kot 1 % svojega prihodka v prejšnjem letu ustvarila s prodajo prek računalniških omrežij – spletnih strani ali računalniške izmenjave podatkov (RIP). | 1 točka |
| Gospodarska družba je 1 % ali manj svojega prihodka v prejšnjem letu ustvarila s prodajo prek računalniških omrežij – spletnih strani ali računalniške izmenjave podatkov (RIP). | 0 točk |
| Gospodarska družba uporablja orodja za podporo timskega dela in sodelovanja (npr. MS Teams, Slack). | 1 točka |
| Gospodarska družba ne uporablja orodij za podporo timskega dela in sodelovanja (npr. MS Teams, Slack). | 0 točk |
| Gospodarska družba uporablja pametne naprave ali sisteme. | 1 točka |
| Gospodarska družba ne uporablja pametnih naprav ali sistemov. | 0 točk |
| Gospodarska družba skrbi za zagotavljanje kibernetske varnosti z ustrezno nameščeno in upravljano požarno pregrado nove generacije, z vpeljavo in rednim preverjanjem postopkov prepoznavanja varnostnih incidentov in odziva na zaznane incidente, z ozaveščanjem in rednim izobraževanjem zaposlenih glede informacijske varnosti ali drugimi zaščitnim ukrepi, ki so sprejeti za zaščito informacijskih sistemov in uporabnikov pred nepooblaščenimi dostopi in napadi ter pomenijo obrambo računalnikov, strežnikov, mobilnih naprav, elektronskih sistemov, omrežij in podatkov pred zlonamernimi napadi. | 1 točka |
| Gospodarska družba ne zagotavlja kibernetske varnosti z ustrezno nameščeno in upravljano požarno pregrado nove generacije, z vpeljavo in rednim preverjanjem postopkov prepoznavanja varnostnih incidentov in odziva na zaznane incidente, z ozaveščanjem in rednim izobraževanjem zaposlenih glede informacijske varnosti ali drugimi zaščitnim ukrepi, ki so sprejeti za zaščito informacijskih sistemov in uporabnikov pred nepooblaščenimi dostopi in napadi ter pomenijo obrambo računalnikov, strežnikov, mobilnih naprav, elektronskih sistemov, omrežij in podatkov pred zlonamernimi napadi. | 0 točk |
| SKUPAJ TOČK*(vsota točk)* | \_\_ točk |

**10 Sodelovanje gospodarske družbe z lokalnim okoljem ali širšo skupnostjo**

*Pri tem merilu se upošteva eno podmerilo (največje možno število točk je 6 točk).*

|  |  |
| --- | --- |
| Izkazano je, da gospodarska družba sodeluje z lokalnim okoljem ali širšo skupnostjo tako na osnovi partnerstva z lokalnimi gospodarskimi družbami (npr. dobavitelji) kot tudi na osnovi partnerstva z razvojnimi in izobraževalnimi institucijami ter sodeluje z lokalnimi skupnostmi in neguje vzajemno koristna razmerja z njimi: spodbuja nepridobitne dejavnosti, družbeno koristne aktivnosti idr. | 6 točk |
| Izkazano je, da gospodarska družba sodeluje z lokalnim okoljem ali širšo skupnostjo na osnovi partnerstva z lokalnimi gospodarskimi družbami (npr. dobavitelji) ali na osnovi partnerstva z razvojnimi in izobraževalnimi institucijami ali sodeluje z lokalnimi skupnostmi in neguje vzajemno koristna razmerja z njimi: spodbuja nepridobitne dejavnosti, družbeno koristne aktivnosti idr. | 3 točke |
| Ni izkazano, da gospodarska družba sodeluje z lokalnim okoljem ali širšo skupnostjo na osnovi partnerstva z lokalnimi gospodarskimi družbami (npr. dobavitelji) ali na osnovi partnerstva z razvojnimi in izobraževalnimi institucijami ali da sodeluje z lokalnimi skupnostmi in neguje vzajemno koristna razmerja z njimi: spodbuja nepridobitne dejavnosti, družbeno koristne aktivnosti idr. | 0 točk |

**DODATNO MERILO:**

**Umeščenost investicije na obmejno problemsko območje ali na območje občine, ki spada v okvir parkovnih občin Triglavskega narodnega parka**

*Pri tem dodatnem merilu se upošteva eno podmerilo (največje možno število točk je 10 točk).*

|  |  |
| --- | --- |
| Investicija je umeščena na obmejno problemsko območje ali na območje občine, ki spada v okvir parkovnih občin Triglavskega narodnega parka | 10 točk |
| Investicija ni umeščena na obmejno problemsko območje ali na območje občine, ki spada v okvir parkovnih občin Triglavskega narodnega parka | 0 točk |

«.

**Priloga 2**

**Obrazložitev**

1. **Predstavitev pravne podlage**

Pravna podlaga za izdajo uredbe, ki spreminja in dopolnjuje Uredbo o načinu ugotavljanja pogojev in meril za dodelitev investicijskih spodbud ter pogojev za strateško investicijo (Uradni list RS, št. 47/18, v nadaljnjem besedilu: uredba), je Zakon o spodbujanju investicij (Uradni list RS, št. 13/18 in 204/21, v nadaljnjem besedilu: ZSInv), ki v osmem odstavku 4. člena določa, da vlada z uredbo podrobneje določi ugotavljanje izpolnjevanja pogojev za dodelitev spodbude, ter v tretjem odstavku 5. člena določa, da vlada z uredbo podrobneje določi merila za dodelitev spodbud.

Zakon o spremembah in dopolnitvah Zakona o spodbujanju investicij (Uradni list RS, št. 204/21; v nadaljnjem besedilu: ZSInv-A) v 13. členu določa, da vlada v treh mesecih od uveljavitve tega zakona (29.12.2021) uskladi uredbo s spremenjenimi in dopolnjenimi določbami zakona.

1. **Obrazložitev razlogov za pripravo predloga Uredbe o spremembah in dopolnitvah Uredbe o načinu ugotavljanja pogojev in meril za dodelitev investicijskih spodbud ter pogojev za strateško investicijo**

S spremembo zakonodaje s področja spodbujanja domačih in tujih investicij podjetij (tj. z že uveljavljenim ZSInv-A in posledično s predlagano uredbo, ki podrobneje določa način ugotavljanja izpolnjevanja pogojev in meril za dodelitev investicijskih spodbud), ki v okviru Načrta za okrevanje in odpornost (v nadaljevanju: NOO) spada v 3. razvojno področje: Pametna, trajnostna in vključujoča rast, v komponento 2: Dvig produktivnosti, prijazno poslovno okolje za investitorje (C3 K2) ter reformo: Produktivnejše gospodarstvo za digitalni in zeleni prehod, se bodo investicijske državne spodbude za podjetja osredotočile na doseganje višje dodane vrednosti na zaposlenega, pri čemer poudarek ne bo več na ustvarjanju delovnih mest, temveč na spodbujanju investicij v naprednejšo tehnologijo in avtomatizacijo poslovnih procesov, kar bo dolgoročno omogočilo večjo produktivnost podjetij, boljše okrevanje, odpornost, rast in konkurenčnost gospodarstva.

Predlog Uredbe o spremembah in dopolnitvah Uredbe o načinu ugotavljanja pogojev in meril za dodelitev investicijskih spodbud ter pogojev za strateško investicijo z oznako SI-C[C3]-K[C9]-R[RB]-M[127] se v skladu z Izvedbenim sklepom Sveta o odobritvi ocene načrta za okrevanje in odpornost za Slovenijo nanaša na doseganje mejnika: Začetek veljavnosti izvedbenega predpisa Zakona o spodbujanju investicij (najpozneje do 30. junija 2022).

ZSInv-A in uveljavitev predlagane uredbe sta podlaga za izvedbo reforme B: Produktivnejše gospodarstvo za digitalni in zeleni prehod (I. KOMPONENTA 9: DVIG PRODUKTIVNOSTI, PRIJAZNO POSLOVNO OKOLJE ZA INVESTITORJE Izvedbenega sklepa Sveta o odobritvi ocene načrta za okrevanje in odpornost za Slovenijo), investicija C: Podpora za dekarbonizacijo, produktivnost in konkurenčnost podjetij. Cilj investicije je podpreti podjetja, ki povečujejo produktivnost. Investicijske spodbude se bodo dodeljevale na podlagi javnega razpisa v skladu s spremenjenim ZSInv in predlagano uredbo.

V okviru javnega razpisa bodo lahko podprte tiste investicije, katerih vrednosti bodo znašale od 1 do 12 milijonov EUR v predelovalni dejavnosti, od 0,5 do 3 milijone EUR v storitveni dejavnosti in od 0,5 do 2 milijona EUR v razvojno-raziskovalni dejavnosti, ter ki bodo izpolnjevale poseben sklop meril okoljske uspešnosti, zlasti energetsko in snovno učinkovitost, in bodo skladne s tehničnimi smernicami za uporabo načela, da se ne škoduje bistveno (2021/C58/01).

Z izvajanjem javnega razpisa je povezano doseganje dveh mejnikov prej navedenega Izvedbenega sklepa, in sicer:

- mejnika 129, ki določa rok 30. junij 2023 za sklenitev pogodb za dodelitev investicijskih spodbud za investicije v opredmetena in neopredmetena osnovna sredstva v proizvodnji, storitveni in razvojno-raziskovalni dejavnosti v skladu z ZSInv-A in s tehničnimi smernicami za uporabo načela, da se ne škoduje bistveno (2021/C58/01), s seznamom izključenih dejavnosti ter zahtevo po skladnosti z EU in nacionalno okoljsko zakonodajo, ter

- cilja 130, ki določa, da bodo investicijski projekti zaključeni do 30. junija 2026 v skladu z zahtevami v okviru mejnika 129.

ZSInv-A spreminja nekatere pogoje in merila za dodelitev investicijskih spodbud. Ta uredba na podlagi zakonskih določil in sprejetih usmeritev v NOO nekoliko spreminja, dopolnjuje in na novo vrednoti merila za ocenjevanje vlog za dodelitev investicijskih spodbud tako na podlagi javnega razpisa kot na podlagi neposredne vloge, večji poudarek namenja okoljskemu vidiku investicije in s tem prispevku investicije k zelenemu prehodu.

Pri vrednotenju posameznih meril v skladu z dogovorjeno reformo po NOO pri javnem razpisu odpravlja pogoj glede ustvarjanja novih delovnih mest, večji pomen pa je dan ustvarjanju višje dodane vrednosti na zaposlenega. Projekti bodo morali izkazovati rast produktivnosti ob izpolnjevanju dodatnih zelenih – trajnostno okoljskih meril investicije, pri čemer mora investicija doseči vsaj 40 % ocenjenih točk na podlagi ocenjevanja iz tega naslova.

Uredba se dopolnjuje tudi s podrobnejšo opredelitvijo pogojev za dodelitev spodbude iz sredstev mehanizma za okrevanje in odpornost ter načinom njihovega ugotavljanja.

Zaradi spremenjenih meril za ocenjevanje investicij uredba spreminja tudi število in vsebino meril, po katerih se presojajo ekonomski, okoljski, prostorski in socialni vidik investicije, prav tako se spreminja minimalno število točk za odobritev investicijske spodbude.

Uredba pojasnjuje merilo »prednostna področja«, v katerih so posebni potenciali razvoja in ki se ne navezujejo le na klasifikacijo dejavnosti, temveč tudi na podjetja, ki v teh dejavnostih ustvarijo večji del svojih prihodkov. Prav tako merilo prednostna področja vključuje prebojna področja, kot jih opredeljuje Program spodbujanja investicij in internacionalizacije slovenskega gospodarstva.

Zadevna uredba v skladu z zakonom sledi pristopu, da se namesto konkretne navedbe trenutno veljavne uredbe, ki ureja karto regionalnih pomoči, ter navedbe največje intenzivnosti pomoči na območju »a« in območju »c«, določi splošni sklic na uredbo, ki ureja karto regionalnih pomoči, saj se je s 5. februarjem 2022 uveljavila nova uredba, ki ureja karto regionalnih pomoči.

Dodan je tudi člen, ki ureja pogoje za dodelitev pomoči za naložbe MSP, saj ZSInv-A predvideva možnost dodeljevanja investicijskih spodbud za MSP tudi na tistih območjih zahodne Slovenije, ki niso upravičena do regionalnih pomoči na podlagi uredbe, ki ureja regionalno pomoč.

Navedenim spremenjenim pogojem za dodelitev investicijskih spodbud je treba prilagoditi merila za dodelitev spodbud in njihovo ovrednotenje v novi prilogi, ki je sestavni del te uredbe, saj število točk na podlagi ocenjevanja po posameznih merilih vpliva na presojo, ali so pogoji za dodelitev investicijskih spodbud izpolnjeni (v skladu s 5. točko prvega odstavka 4. člena ZSInv in 8. členom uredbe), in tudi na samo višino investicijske spodbude (v skladu s tretjim odstavkom 10. člena uredbe).

1. **Vsebinska obrazložitev predlaganih rešitev**

**K 1. členu**

Ta člen v skladu s spremenjenima pogojema za dodelitev spodbude glede dodane vrednosti na zaposlenega v gospodarski družbi za investicije iz 3. točke prvega odstavka 4. člena ZSInv in za investicije iz 3. točke drugega odstavka 4. člena ZSInv v spremenjenem 7. členu določa način ugotavljanja izpolnjevanja pogoja o dodani vrednosti na zaposlenega. Podatek se za gospodarske družbe izračuna na podlagi podatkov iz računovodskih podatkov.

Dodana vrednost se izračuna tako, da se od kosmatega donosa od poslovanja (AOP126) odštejejo stroški blaga, materiala in storitev (AOP128) ter drugi poslovni odhodki (AOP148):

Kosmati donos od poslovanja (AOP126)

- stroški blaga, materiala in storitev (AOP128)

- drugi poslovni odhodki (AOP148)

= dodana vrednost

Število zaposlenih predstavlja vsoto povprečnega števila zaposlencev na podlagi delovnih ur v obračunskem obdobju (za gospodarske družbe je to AOP188).

Povprečna dodana vrednost na zaposlenega se izračuna tako, da se dodana vrednost deli z vsoto števila zaposlenih.

**K 2. členu**

V novem 7.a členu se podrobneje opredelijo pogoji za dodelitev spodbude iz sredstev mehanizma za okrevanje in odpornost, ki so skladni z zavezami iz NOO.

Energetska učinkovitost je ena izmed petih osrednjih politik razvojne strategije EU. Izboljšanje energetske učinkovitosti vzdolž celotne energetske verige, vključno s proizvodnjo, prenosom, distribucijo in končno porabo energije, bo koristilo okolju, izboljšalo kakovost zraka in javno zdravje, zmanjšalo emisije toplogrednih plinov, izboljšalo energetsko varnost z zmanjšanjem odvisnosti od uvoza energije iz držav zunaj EU, znižalo stroške za energijo v gospodinjstvih in podjetjih, ublažilo energetsko revščino in pripeljalo do povečanja gospodarske dejavnosti, s tem pa izboljšalo kakovost življenja državljanov. Slovenija mora doseči skupni prihranek končne porabe energije, ki ustreza letnim prihrankom v obdobju od 1. januarja 2021 do 31. decembra 2030 v višini 0,8 % letne porabe končne energije glede na povprečje zadnjih treh let pred 1. januarjem 2019, kot to določa Direktiva (EU) 2018/2002 z dne 11. decembra 2018, zato je zahteva po večji energetski učinkovitosti pri dodelitvi spodbud za izvedbo investicij utemeljena.

Koncept družbene odgovornosti gospodarskih družb, katere pomemben del je tudi okoljska odgovornost, vedno bolj pridobiva pomen in postaja nepogrešljiv del vsakodnevnega poslovanja. Glede na sistemsko naravo svetovnih okoljskih izzivov je potreben sistemski in v prihodnost usmerjen pristop k okoljski trajnosti, ki obravnava naraščajoče negativne trende, kot so podnebne spremembe, izguba biotske raznovrstnosti, globalna prekomerna poraba virov, pomanjkanje hrane, tanjšanje ozonskega plašča, zakisljevanje oceanov, poslabšanje sistema sladkih voda in sprememba zemljiškega sistema, ter tudi pojav novih groženj, kot so nevarne kemikalije in njihovi kombinirani učinki. Strategija oziroma načrt okoljsko odgovornega ravnanja mora biti pripravljen tako, da investitor oziroma prejemnik spodbude izkaže prispevek investicije k okoljskim ciljem, taksativno naštetim v 9. členu Uredbe (EU) 2020/852, in sicer k blažitvi podnebnih sprememb, prilagajanju podnebnim spremembam, trajnostni rabi ter varstvu vodnih in morskih virov, prehodu na krožno gospodarstvo, preprečevanju in nadzorovanju onesnaževanja, varstvu in ohranjanju biotske raznovrstnosti in ekosistemov. Nadalje se pričakuje, da investitor oziroma prejemnik spodbude v svoji strategiji upošteva tudi 6. poglavje (Okolje) dokumenta Smernice OECD za večnacionalne družbe, izdaja 2011, ki je dostopen na spletni strani https://www.gov.si/assets/ministrstva/MGRT/Dokumenti/DIPT/Smernice\_OECD\_za\_vecnacionalne\_druzbe.pdf.

Gospodarska dejavnost lahko znatno prispeva k snovni učinkovitosti na več načinov. Med drugim lahko poveča trajnost, popravljivost, nadgradljivost in možnost ponovne uporabe proizvodov in vhodnih surovin ali zmanjša uporabo virov z zasnovo in izbiro materialov, olajša preoblikovanje, razstavljanje in demontažo v vseh sektorjih, predvsem pa v stavbnem in gradbenem sektorju, zlasti z zmanjšanjem uporabe materialov in spodbujanjem njihove ponovne uporabe. Lahko tudi znatno prispeva k okoljskemu cilju prehoda na krožno gospodarstvo z razvojem poslovnih modelov »proizvod kot storitev« in krožnih vrednostnih verig, in sicer z namenom, da bi proizvodi, sestavni deli in materiali čim dlje ohranili svojo največjo uporabnost in vrednost. Vsakršno zmanjšanje vsebnosti nevarnih snovi v materialih in proizvodih v celotnem življenjskem ciklu, vključno z zamenjavo teh snovi z varnejšimi alternativami, mora biti v skladu s pravom EU. Gospodarska dejavnost lahko bistveno prispeva k okoljskemu cilju prehoda na krožno gospodarstvo, tudi z zmanjšanjem živilskih odpadkov pri izdelavi, predelavi, proizvodnji ali distribuciji hrane.

Najboljša razpoložljiva tehnologija ali najboljše razpoložljive tehnike je tehnologija, ki so jo odobrili zakonodajalci ali regulatorji za izpolnjevanje izhodnih standardov za določen postopek, kot je zmanjšanje onesnaževanja. Referenčni dokumenti o najboljših razpoložljivih tehnologijah (BREF) predstavljajo rezultat »seviljskega procesa«. Večina referenčnih dokumentov BREF zajema posebne kmetijsko-industrijske dejavnosti; taki referenčni dokumenti BREF se imenujejo »sektorski referenčni dokumenti BREF«. Vendar pa obstajajo tudi številni »horizontalni referenčni dokumenti BREF«, ki obravnavajo medsektorska vprašanja, kot so energetska učinkovitost, industrijski sistemi hlajenja ali emisije iz skladišč, ki so pomembni za industrijsko proizvodnjo na splošno. Za spremljanje emisij v zrak in vodo iz naprav emisijah je bil razvit poseben referenčni dokument BREF, ki se imenuje »ROM«. Vsi posodobljeni referenčni dokumenti BREF, ki se bodo uporabljali pri preverjanju skladnosti s standardom »najboljša razpoložljiva tehnologija«, so na voljo na spletni strani https://www.eea.europa.eu/themes/air/links/guidance-and-tools/eu-best-available-technology-reference.

Zadevni člen v četrtem odstavku pojasnjuje, da se kot merila, ki prispevajo k zelenemu prehodu, upoštevajo merila, po katerih se presoja okoljski vidik investicije, in sicer vpliv gospodarske družbe in investicije na okolje, prispevek investicije na področju prehoda na krožno gospodarstvo, vključno s preprečevanjem in nadzorovanjem onesnaževanja, prispevek investicije na področju blažitve podnebnih sprememb ter prispevek gospodarske družbe k okoljski odgovornosti lokalnega okolja in razogljičenju prometnega sektorja.

Načelo, da se ne sme škodovati bistveno, je pravni standard, ki ga slovenski pravni red še ne pozna. Načelo je treba vsebinsko napolniti s smiselno uporabo Tehničnih smernic za uporabo »načela, da se ne škoduje bistveno« v skladu z uredbo o vzpostavitvi mehanizma za okrevanje in odpornost, ki so prvotno namenjene državam članicam EU pri pripravi NOO. Bistvo načela je v zahtevi po izogibanju bistvenemu škodovanju kateremu koli okoljskemu cilju, in sicer blažitvi podnebnih sprememb, prilagajanju podnebnim spremembam, trajnostni rabi ter varstvu vodnih in morskih virov, prehodu na krožno gospodarstvo, preprečevanju in nadzorovanju onesnaževanja, varstvu in ohranjanju biotske raznovrstnosti in ekosistemov. Namen teh smernic je pojasniti, kaj pomeni načelo, da se ne škoduje bistveno, kako naj bi se uporabljalo v okviru mehanizma za okrevanje in odpornost ter kako lahko države članice oziroma smiselno investitor ali prejemnik spodbude dokažejo, da so njihovi projekti skladni s tem načelom. Tretji del obravnavanih smernic predvideva konkretni postopek za presojo držav članic, da so ukrepi skladni z načelom, da se ne škoduje bistveno. Izvajalski organ, ki bo odgovoren za pripravo javnega razpisa na podlagi ZSInv in pripadajoče uredbe, se bo smiselno oprl na ta postopek in ga prilagodil izvajanju konkretnih investicij, ki bodo podprte iz sredstev mehanizma za okrevanje in odpornost. Treba bo upoštevati življenjski cikel proizvodov in storitev, ki jih zagotavlja gospodarska družba poleg vpliva same gospodarske družbe na okolje, vključno z dokazi iz obstoječih ocen življenjskega cikla, zlasti z upoštevanjem njihove proizvodnje, uporabe in konca življenjske dobe. Peti odstavek novega 7.a člena za namen ugotavljanja izpolnjevanja pogoja, da bo investicija izvedena v skladu z načelom, da se ne škoduje bistveno, določa dejavnosti, za katere se šteje, da škodujejo enemu izmed šestih okoljskih ciljev, in zato spodbude za investicije v te dejavnosti niso dovoljene.

**K 3. členu**

Predlog uredbe v obstoječem 8. členu najprej odpravlja dosedanjo omejitev doseganja vsaj ene točke pri posameznem merilu in zmanjšuje najnižji odstotek točk pri posameznem vidiku investicije, na podlagi katerega se presoja, ali investicija pozitivno vpliva na regijo. Omenjeno znižanje odstotka točk sledi manjšemu številu meril in tudi vsebinskemu obsegu spremenjenih meril, po katerih se ocenjujejo investicije ter ekonomski, okoljski, prostorski in socialni vidik investicije.

Za presojo ekonomskega vidika investicije se ohrani merilo stopnje tehnološke zahtevnosti investicije in doda novo merilo prednostna področja.

Pri merilu stopnja tehnološke zahtevnosti investicij se ocenjuje intenzivnost raziskav in razvoja v končnem izdelku oziroma storitvi kot rezultatu investicije na ravni dvomestne klasifikacije dejavnosti, v katero se investicija uvršča. Navedena opredelitev temelji na dokumentu OECD, ki je dostopen na spodaj navedeni povezavi, v tabeli na strani 21 z naslovom »Annex 2. R&D intensity classification at a two-digit level«. Povezava do dokumenta:

<https://www.oecd-ilibrary.org/docserver/5jlv73sqqp8r-en.pdf?expires=1530881206&id=id&accname=guest&checksum=BF488301EFB4085F39B57E1BEF476DBC>.

V nadaljevanju se med ekonomske vidike investicije dodaja merilo prednostna področja, ki ga podrobneje pojasnjujemo v nadaljevanju pri obrazložitvi k novemu 9.a členu.

V skladu s cilji in namenom ZSInv-A ter zavezami NOO se v tretjem odstavku pomembneje modificirajo in dopolnjujejo zelena merila, in sicer v okviru okoljskih vidikov investicije, tako da se posebej opredeljuje vpliv gospodarske družbe in investicije na okolje, prispevek investicije na področju prehoda na krožno gospodarstvo, vključno s preprečevanjem in nadzorovanjem onesnaževanja, prispevek investicije na področju blažitve podnebnih sprememb ter prispevek gospodarske družbe k okoljski odgovornosti lokalnega okolja in razogljičenju prometnega sektorja.

Pri merilu vpliva gospodarske družbe in investicije na okolje se ocenjujejo tri področja, in sicer:

* sistemi ravnanja z okoljem;
* analiza LCA za izdelek, proces ali storitev, ki bo rezultat investicije, ter
* okoljski znaki za izdelek, ki bo rezultat investicije, ali za drug izdelek, s katerim je storitev ali proces, ki bo rezultat investicije, povezan.

V zvezi s podmerilom, ki se nanaša na področje sistema ravnanja z okoljem, se ocenjuje, ali ima gospodarska družba pridobljen okoljski certifikat za izpolnjevanje standarda ISO 14001 ali registracijo organizacije v sistem Emas, oziroma se gospodarska družba zaveže, da bo v dveh letih po zaključku investicije pridobila zadevni certifikat oziroma registracijo. ISO 14001 je mednarodni standard, ki zajema obvladovanje okoljskih vidikov proizvodne ali storitvene dejavnosti ter obsega izpolnjevanje zakonskih zahtev, učinkovito izkoriščanje virov in preprečevanje onesnaževanja okolja. Shema EMAS (ECO – Management and Audit Scheme – sistem EU za okoljevarstveno vodenje organizacij) je namenjena spodbujanju primernejšega ravnanja z okoljem in obveščanju javnosti o vplivih njihovih dejavnosti na okolje. Okoljska izjava je glavni način seznanjanja javnosti z rezultati nenehnega izboljševanja učinkov ravnanja z okoljem, hkrati je izjava tudi priložnost za promocijo pozitivne podobe organizacije pri kupcih, dobaviteljih, okolici, pogodbenikih in zaposlenih.

V zvezi s podmerilom, ki se nanaša na področje analize LCA (Life Cycle Assessment – celostno vrednotenje okoljskih vplivov), se ocenjuje, ali je bila v gospodarski družbi za izdelek, proces ali storitev, ki bo rezultat investicije, narejena analiza LCA, ki za izdelek, proces ali storitev izkazuje manjši okoljski vpliv od vpliva ob oddaji vloge oziroma primerjalno glede na vpliv sorodnega izdelka, procesa ali storitve na trgu.

V zvezi s podmerilom, ki se nanaša na področje okoljskih znakov za izdelek, se ocenjuje, ali bo gospodarska družba v šestih mesecih po zaključku investicije za izdelek, ki bo rezultat investicije, ali za drug izdelek, s katerim je storitev ali proces, ki je rezultat investicije, povezan in ki je vključen v sistem podeljevanja okoljskih znakov, pridobila okoljski znak tipa I (v skladu s SIST EN ISO 14024). Zadevno označevanje je uveljavljen pristop k življenjskemu krogu izdelka, ki zagotavlja, da se izdelki proizvedejo, uporabljajo in odlagajo na trajnosten in okolju prijazen način. Znak tipa I (SIST EN ISO 14024) označuje izdelke, ki temeljijo na presoji okoljskih vplivov življenjskega kroga izdelka. Okoljske zahteve je postavil neodvisni organ, spremljajo pa jih z revizijskim postopkom. Certificiranje s strani zunanjega neodvisnega preveritelja zagotavlja preglednost in verodostojnost. V to kategorijo spada večina obstoječih uradnih nacionalnih in večnacionalnih shem znakov za okolje v Evropi (EU marjetica, Modri Angel, Nordijski labod). Znak za okolje je prostovoljno pridobljena oznaka, ki jo potrdi tretja stranka. Temelji na multiplikativnih okoljskih zahtevah in znanstveno pridobljenih podatkih (LCA).

Pri merilu prispevka investicije na področju prehoda na krožno gospodarstvo, vključno s preprečevanjem in nadzorovanjem onesnaževanja, se ugotavlja, ali je za izdelek oziroma storitev oziroma proces kot rezultat investicije izkazan prispevek h kateremu od naslednjih podpodročij:

a) učinkovitejša raba naravnih virov, vključno s trajnostnim virom biomase in drugih surovin, tudi z:

- zmanjšanjem uporabe primarnih surovin ali povečanjem uporabe stranskih proizvodov in sekundarnih surovin ali

- ukrepi za učinkovito rabo virov (razen za energetsko učinkovitost);

- učinkovitejšim ravnanjem s tlemi, vključno z omejevanjem poseganja na kmetijska in gozdna tla ter prekrivanja tal z nepropustnimi materiali;

b) povečana trajnost, podaljšana uporaba izdelkov, popravljivost, nadgradljivost, možnost spremembe namena, možnost ponovne uporabe proizvodov;

c) povečana možnost recikliranja izdelkov, vključno z možnostjo recikliranja posameznih materialov, ki jih vsebujejo ti izdelki, med drugim z nadomestitvijo ali zmanjšano uporabo materialov, ki jih ni mogoče reciklirati;

d) bistveno zmanjšana vsebnost nevarnih snovi ter njihova nadomestitev v materialih in proizvodih skozi njihovo celotno življenjsko dobo, tudi z zamenjavo takih snovi z varnejšimi alternativami in zagotavljanjem sledljivosti;

e) preprečevanje ali zmanjšanje nastajanja odpadkov;

f) ponovna uporaba in recikliranje, pri čemer se zagotovi, da se predelani materiali reciklirajo kot visokokakovostne sekundarne surovine v proizvodnji, s čimer se prepreči zmanjšanje kakovosti materiala pri recikliranju;

g) preprečevanje ali zmanjševanje emisij onesnaževal, razen toplogrednih plinov, v zrak, vodo ali tla;

h) čiščenje komunalnih, industrijskih ali padavinskih odpadnih voda ali mešanice odpadnih voda za ponovno uporabe očiščene vode;

i) sprememba poslovnega modela s ponujanjem storitev namesto proizvoda.

Pri ocenjevanju se upošteva tudi posredni prispevek izdelka, storitve ali procesa kot rezultata investicije (prek drugega izdelka, storitve ali procesa) h kateremu koli navedenemu podpodročju.

Pri merilu prispevka investicije na področju blažitve podnebnih sprememb se ugotavlja, ali je za izdelek oziroma storitev oziroma proces kot rezultat investicije izkazan prispevek h kateremu od naslednjih podpodročij:

a) ustvarjanje, prenašanje, shranjevanje, distribucija ali uporaba energije iz obnovljivih virov (kar zajema energijo iz obnovljivih nefosilnih virov, na primer vetrno, sončno (sončni toplotni in sončni fotovoltaični viri) in geotermalno energijo, energijo okolice, energijo plimovanja, valovanja in drugo energijo oceanov, vodno energijo ter energijo iz biomase, deponijskega plina, plina, pridobljenega z napravami za čiščenje odplak, in bioplina), vključno z uporabo inovativne tehnologije, s katero bi bilo v prihodnje mogoče doseči znatne prihranke, ali s potrebno okrepitvijo ali razširitvijo omrežja;

b) izboljšanje energetske učinkovitosti in zmanjšanje izpustov toplogrednih plinov;

c) povečanje čiste ali podnebno nevtralne mobilnosti;

d) intenzivnejša uporaba tehnologij za okoljsko varno zajemanje in uporabo ogljika ter tehnologij za zajemanje in shranjevanje ogljika, ki zagotavljajo neto zmanjšanje emisij toplogrednih plinov;

e) proizvodnja čistih in učinkovitih goriv iz obnovljivih ali ogljično nevtralnih virov

Pri ocenjevanju se upošteva tudi posredni prispevek izdelka, storitve ali procesa (prek drugega izdelka, storitve ali procesa) h kateremu koli navedenemu podpodročju.

Pri merilu prispevka gospodarske družbe k okoljski odgovornosti lokalnega okolja in razogljičenju prometnega sektorja se ugotavlja, ali je za gospodarsko družbo izkazano, da:

* spodbuja zaposlene k uporabi prevozov z nižjim ogljičnim odtisom (pomoč pri organizaciji skupnih prevozov, izgradnja kolesarnic s priključki za polnjenje e-koles, razpolaganje z električnimi kolesi (e-kolesa) za službeno uporabo ali javno izposojo (na podlagi koncesijske pogodbe oziroma javno zasebnega partnerstva));
* ima polnilnice za električna vozila, vodikove polnilnice, ki se nahajajo oziroma se bodo nahajale v bližini lokacije gospodarske družbe in so oziroma bodo namenjene polnjenju vozil za zaposlene oziroma javno uporabo;
* ima logistiko produktov oziroma storitev gospodarske družbe organizirano na način, da prispeva oziroma bo prispevala k čisti in trajnostni mobilnosti oziroma razogljičenju prometnega sektorja;
* spodbuja k okoljsko prijaznejši skrbi za okolico (zmanjševanje oziroma opuščanje košnje zelenic, postavitev hotelov za žuželke, postavitev čebelnjaka v bližini družbe, pogozdovanje, lokalno pridelana hrana itd.);
* izobražuje zaposlene ali njihove družinske člane ter se povezuje z lokalnimi ustanovami na področju okolju bolj prijaznega delovanja v vsakdanjem življenju;
* najema »zelene poklice« za zniževanje ogljičnega odtisa podjetja.

V četrtem odstavku se prostorski vidik investicije glede na spremenjena merila presoja po dveh merilih, in sicer glede na:

- skladnost načrtovane investicije z namensko rabo prostora, določeno v prostorskih aktih, pri čemer se ocenjuje umeščenost investicije glede na namensko rabo prostora, in sicer, ali gre za razvrednoteno območje z ustrezno namensko rabo, obstoječo obrtno poslovno cono z ustrezno namensko rabo prostora, določeno v izvedbenih prostorskih aktih, ali za drugo območje z ustrezno namensko rabo prostora, ter

- učinke investicije na skladen regionalni razvoj, pri čemer se ocenjuje, v katero regijo bo investicija umeščena, saj so učinki investicije na razvoj regije z vidika zaposlovanja, spodbujanja komplementarnih dejavnosti v regiji, zvišanja blaginje prebivalstva še toliko bolj pomembni za regije z najvišjim indeksom ogroženosti. Indeksi ogroženosti posameznih regij so opredeljeni v Pravilniku o razvrstitvi razvojnih regij po stopnji razvitosti za programsko obdobje 2021–2027 (Uradni list RS, št. 118/21), na spletni strani: <https://www.uradni-list.si/glasilo-uradni-list-rs/vsebina/2021-01-2545/pravilnik-o-razvrstitvi-razvojnih-regij-po-stopnji-razvitosti-za-programsko-obdobje-2021-2027>.

Prav tako se v petem odstavku spreminjajo merila socialnega vidika investicije, in sicer s presojo prispevka gospodarske družbe k digitalni preobrazbi in sodelovanja gospodarske družbe z lokalnim okoljem ali širšo skupnostjo.

Prispevek gospodarske družbe k digitalni preobrazbi se ocenjuje glede na to, ali:

* ima gospodarska družba digitalno strategijo za preoblikovanje poslovanja;
* ima dostop do interneta za službene namene ima več kot polovica zaposlenih;
* ima spletno stran ali uporablja dva ali več družbenih medijev, uporablja družabna omrežja (npr. Facebook, LinkedIn), spletne strani za delitev multimedijskih vsebin (npr. Instagram, YouTube), ima svoj blog ali uporablja mikroblog (npr. Twitter) ali uporablja orodja za izmenjavo znanj, ki temeljijo na Wiki;
* najema storitve računalništva v oblaku;
* uporablja naprednejše digitalne tehnologije: umetno inteligenco ali internet stvari, ali najema srednje ali naprednejše storitve računalništva v oblaku;
* uporablja programsko rešitev ERP (Enterprise Resource Planning) ali programsko rešitev za upravljanje odnosov s strankami (CRM) (Customer Relationship Management) ali programsko rešitev za upravljanje človeških virov (HRM) ali programsko rešitev za brezpapirno poslovanje (npr. dokumentarni sistem);
* je več kot 1 % svojega prihodka v prejšnjem letu ustvarila s prodajo prek računalniških omrežij – spletnih strani ali računalniške izmenjave podatkov (RIP);
* uporablja orodja za podporo timskega dela in sodelovanja (npr. MS Teams, Slack);
* uporablja pametne naprave ali sisteme;
* skrbi za zagotavljanje kibernetske varnosti z ustrezno nameščeno in upravljano požarno pregrado nove generacije, z vpeljavo in rednim preverjanjem postopkov prepoznavanja varnostnih incidentov in odziva na zaznane incidente, z ozaveščanjem in rednim izobraževanjem zaposlenih glede informacijske varnosti ali drugimi zaščitnim ukrepi, ki so sprejeti za zaščito informacijskih sistemov in uporabnikov pred nepooblaščenimi dostopi in napadi ter pomenijo obrambo računalnikov, strežnikov, mobilnih naprav, elektronskih sistemov, omrežij in podatkov pred zlonamernimi napadi.

Merilo, ki se nanaša na sodelovanje gospodarske družbe z lokalnim okoljem ali širšo skupnostjo, se ocenjuje glede na partnerstva z lokalnimi gospodarskimi družbami (npr. dobavitelji), z razvojnimi in izobraževalnimi institucijami ter glede na sodelovanje z lokalnimi skupnostmi in negovanjem vzajemno koristnih razmerij z njimi: spodbuja nepridobitne dejavnosti, družbeno koristne aktivnost idr.

Podrobnejša presoja in evalvacija teh meril se določa v prilogi te uredbe.

**K 4. členu**

Zadevni člen dodaja nov 9.a člen, ki pojasnjuje merilo prednostna področja, med katere se v skladu z načrtom za okrevanje in odpornost uvrščajo naslednji sektorji:

- napredna avtomobilska industrija in mobilnost;

- proizvodnja strojev in izdelkov iz kovin;

- sektor hrane in pijače;

- sektor informacijske in komunikacijske tehnologije;

- proizvodnja električne opreme in

- farmacevtska industrija in proizvodnja medicinske opreme.

Za ocenjevanje merila prednostna področja se med prednostna področja štejejo tudi prebojna področja oziroma blago in storitve, kot jih določa Program spodbujanja investicij in internacionalizacije slovenskega gospodarstva. V omenjenem programu, objavljenem na naslednji spletni strani: <https://www.gov.si/zbirke/projekti-in-programi/kljucni-poudarki-programa-spodbujanja-investicij-in-internacionalizacije-slovenskega-gospodarstva/>,

so prebojna področja natančneje opredeljena na straneh št. 41 in 42 pod točko 5.1.1 Prebojna področja, kot sledi:

Omogočitvene tehnologije, kot so nanotehnologija, mikro in nanoelektronika, fotonika, senzorika, plazemske tehnologije, napredni materiali, napredne proizvodne tehnologije, industrijska biotehnologija, umetna inteligenca ipd., so vertikalno vpete v vse v nadaljevanju naštete prednostne sektorje ter hkrati pomembno vplivajo na njihov razvoj in konkurenčnost, zato jim je treba nameniti posebno pozornost. Z vidika njihovega gospodarskega potenciala, prispevka k premagovanju družbenih izzivov in koncentracije znanja so to strateško najpomembnejše tehnologije. Slovenska podjetja in raziskovalne organizacije so pionirji na določenih področjih omogočitvenih tehnologij, še zlasti so dobro zastopani v okviru SRIP. Zaradi odličnega potenciala, sinergij akademskega znanja, mednarodnih znanstvenih dosežkov in industrije na teh področjih bo še naprej treba spodbujati aktivno, posebej odprto inoviranje in razvoj v podjetjih, ki s svojimi izdelki in storitvami dosegajo na svetovnem trgu pomembne deleže z visoko dodano vrednostjo.

Blago:

* izdelki, ki ustrezajo kriterijem industrije 4.0;
* (pol)izdelki s področja naprednih mobilnih rešitev (električna vozila, multimodalnost ipd.);
* končni izdelki, ki imajo integrirane sodobne digitalne rešitve (programska oprema, senzorji, robotika, internetne stvari);
* vrhunsko oblikovani izdelki;
* strojegradnja in orodjarstvo z visoko dodano vrednostjo;
* zdravstvena oprema in zdravila;
* proizvodi obrambne in vesoljske industrije;
* končni izdelki, ki so v prodaji pod lastno (slovensko) blagovno znamko;
* napredni kompozitni materiali in 3D tiskanje;
* drugi tehnološko visokozahtevni izdelki;
* lesni končni izdelki z višjo dodano vrednostjo (nacionalna surovina);
* ekološko pridelani kmetijski produkti, naravna zdravila in kozmetika;
* prodaja strojne opreme (hardware) z visoko dodano vrednostjo.

Storitve:

* storitve, ki temeljijo na znanju (umetna inteligenca, virtualna resničnost, tehnologija veriženja blokov, upravljanje podatkovnih baz, druge IKT storitve z visoko dodano vrednostjo, programska oprema, biotehnologija, arhitekturno-projektantske, svetovalne, oblikovalske storitve);
* okoljske storitve (krožno gospodarstvo, razvoj novih materialov, učinkovita raba energije in virov ipd.);
* logistično-distribucijske storitve;
* personalizirane medicinske storitve v kurativne in preventivne namene, napredna medicina (biofarmacevtika, genske terapije, cepiva, bionika, diagnostika ipd.) in razvojne storitve s tega področja;
* e-trgovina in druge napredne storitve na področju spremenjenih potrošniških navad;
* komercializacija inovativnih izdelkov z velikim potencialom rasti v tujini;
* inženirsko-projektantske in gradbene storitve (okoljski inženiring, OVE ipd.).

**K 5. členu**

Modifikacija 10. člena uredbe sledi spremenjenemu naboru meril, ki jih navajamo v predhodni obrazložitvi, in njihovi spremenjeni kvantifikaciji. Po predlogu uredbe bo vsaka investicija evalvirana z vidika 10 meril, ki skupaj omogočajo pridobitev 100 točk. Pri tem je 16 točk namenjenih ekonomskemu vidiku investicije (2 merili), 50 točk okoljskemu vidiku (4 merila), 18 točk prostorskemu vidiku (2 merili) ter 16 točk socialnemu vidiku (2 merili).

V prvem odstavku je dodano tudi dodatno merilo, katerega namen je dodelitev dodatnih 10 točk, če bo investicija izvedena na enem izmed obmejnih problemskih območij ali na območju Triglavskega narodnega parka. Zakon o Triglavskem narodnem parku (Uradni list RS, št. 52/10, 46/14 – ZON-C, 60/17 in 82/20) v šestem odstavku 11. člena določa, da se v postopkih dodeljevanja sredstev pravnim osebam, ki med drugim spodbujajo uporabo najboljših razpoložljivih tehnik, ki spodbujajo okoljsko primerne gospodarske dejavnosti, ki prispevajo k ohranjanju poseljenosti in preskrbi prebivalcev narodnega parka itd. in ki izpolnjujejo razpisne pogoje, prednostno dodeljevanje spodbud in sofinanciranje projektov, investicij in izvajanja dejavnosti, zagotavlja s pripisom dodatnih točk, v višini 10 odstotkov od najvišjega možnega števila točk. Podobno Zakon o spodbujanju skladnega regionalnega razvoja določa, da so obmejna problemska območja, ki so določena v Uredbi o določitvi obmejnih problemskih območij (Uradni list RS, št. 22/11, 97/12, 24/15, 35/17 in 101/20), prednostna območja vseh razvojnih politik. Proračunski uporabniki upoštevajo obmejna problemska območja pri pripravi sektorskih programov in v razpisnih merilih javnih razpisov, ki jih izvajajo na območju celotne države. Del finančnih sredstev namenijo vlagateljem z obmejnih problemskih območij ali določijo projektom s teh območij dodatne točke pri izboru. Glede na navedeno bodo investicije na obmejnih problemskih območjih ali na območju Triglavskega narodnega parka ocenjene z dodatnim številom točk v višini 10 odstotkov od najvišjega možnega števila točk.

V skladu s cilji in namenom ZSInv-A ter zavezami NOO uredba pomembno krepi skupno težo okoljskih meril v okviru presoje investicije (50-odstotni delež vsote točk pri merilih od 1 do 10).

Dosedanji četrti odstavek, ki postane peti odstavek, zmanjšuje najmanjše možno število ocenjenih točk pri merilih od 1 do 10 s 60 točk na 50 točk. Omenjeno znižanje minimalnega praga števila točk na podlagi ocenjevanja investicije po merilih v skladu s 5. točko prvega odstavka 4. člena ZSInv sledi manjšemu številu meril in tudi vsebinskemu obsegu spremenjenih meril, po katerih se ocenjujejo investicije.

Podrobnejša presoja elementov posameznih meril in njihova evalvacija se določata v prilogi k tej uredbi.

**K 6. členu**

Z omenjenim členom se spremeni besedilo 11. člena na način, da v prvem odstavku določa, da so največje intenzivnosti pomoči določene z uredbo, ki ureja karto regionalne pomoči, oziroma z Uredbo 651/2014/EU, ki določa najvišji znesek pomoči za naložbe MSP. S spremenjenim 1. členom ZSInv se je omogočilo, da imajo investicijske spodbude, ki se dodeljujejo po tem zakonu, poleg značaja regionalnih državnih pomoči tudi značaj pomoči za naložbe MSP. Z odpravljanjem omejitev prikrajšanih regij regionalna pomoč spodbuja gospodarsko, socialno in ozemeljsko kohezijo držav članic in EU kot celote. Namen regionalne pomoči je pomagati pri razvoju najbolj prikrajšanih območij; iz navedenega razloga iz upravičenosti lahko izpadejo določena območja v zahodnem delu Slovenije, kjer pa se naložbena aktivnost s strani gospodarskih subjektov sicer izvaja enako intenzivno. Z namenom preprečitve diskriminacije in neenakega obravnavanja dodeljevanja spodbud za izvajanje investicij le na podlagi lokacije izvedbe investicije se malim in srednje velikim podjetjem s teh območij omogoči dodeljevanje spodbud po pravilih navedene uredbe, ki veljajo za naložbe MSP.

Dosedanji drugi, tretji, četrti in šesti odstavek se črtajo z namenom preprečitve podvajanja, saj je ta vsebina že urejena v uredbi, ki ureja karto regionalne pomoči, na katero se uredba v obravnavi sklicuje v prvem odstavku obravnavanega člena.

Drugi, tretji in četrti odstavek tega člena opredeljujejo velik investicijski projekt. Navedena opredelitev je v skladu z nedavno spremenjeno dikcijo »velikega investicijskega projekta« iz 52. točke v povezavi z 20. točko 2. člena Uredbe (EU) 651/2014.

Dosedanji sedmi, osmi, deveti, deseti in enajsti odstavek postanejo novi peti, šesti, sedmi, osmi in deveti odstavek.

**K 7. členu**

Dodan je tudi nov 11.d člen, ki v prvem odstavku opredeljuje najvišji znesek pomoči za naložbe MSP, drugi in tretji odstavek pa prag za priglasitev na podjetje in investicijo.

**K 8. členu**

Priloga, ki podrobneje ureja točkovanje meril iz 10. člena uredbe, se nadomesti z novo prilogo Merila za dodelitev spodbud, saj modifikacija 10. člena uredbe sledi spremenjenemu naboru meril. Spremenjeno točkovanje krepi skupno težo okoljskih meril, tj. meril, ki prispevajo k zelenemu prehodu, v okviru presoje investicije (50-odstotni delež vseh točk).

**K 9. členu**

Vacatio legis uredbe se določa naslednji dan po objavi v Uradnem listu.